title: Jon Fjeldså

text: Fjeldså toimii Tanskan luonnonhistoriallisen museon selkärankaisten osaston johtajana, Kööpenhaminan yliopiston biodiversiteetin professorina ja kuraattorina. Hän tutkii etenkin Andien trooppisen linnuston eliömaantiedettä ja DNA-näytteisiin perustuvaa runsaslajisten lintusukujen taksonomiaa, ja on julkaissut aiheesta useita kirjoituksia. Fjeldså tutkii varpuslintujen evoluutiota yhdessä Ruotsin ja Ranskan luonnonhistoriallisten museoiden sekä Kalifornian yliopiston kanssa.


title: Jon Fjeldså

text: Fjeldså on ollut kuvailemassa ja nimeämässä useita uusia lintulajeja ja -alalajeja, muun muassa junininsirkkua ("Atlapetes melanopsis"), yhdessä Thomas Valquin kanssa, ja keltarintalepinkäistä ("Laniarius liberatus").


title: Ominaissäteily

text: Ominaissäteily on tietylle atomille ominaista elektromagneettista säteilyä, jota syntyy kun matalaenergisemmän sisäkuoren aukko täyttyy ulomman kuoren elektronilla. Elektronien siirtymiskaavio on ominaista jokaiselle alkuaineelle, joten ominaissäteilyn perusteella voidaan päätellä esimerkiksi etäisistä tähdistä atomikoostumus.


title: Ominaissäteily

text: Ionin tai atomin emittoivan ominaissäteilyn aallonpituus voidaan laskea Planckin oletuksen perusteella kaavalla


Ominaissäteily


title: Fort Caroline

text: Fort Caroline oli ensimmäinen ranskalainen siirtokunta nykyisen Floridan osavaltion alueella Yhdysvalloissa. Hugenotit harkitsivat sitä suojapaikakseen.


title: Gurué

text: Gurué on kaupunki Mosambikin pohjoisosassa. Se tunnetaan teeviljelmistään. Vuonna 2007 Guruéssa oli noin 145 000 asukasta. Se on Mosambikin kymmenenneksi suurin kaupunki.


title: Superpesiksen kausi 2010

text: Superpesiksen kausi 2010 voi tarkoittaa:


title: Erik von Schantz

text: Erik Gottfrid von Schantz (25. elokuuta 1877 Hämeenlinnan maalaiskunta – 28. huhtikuuta 1962) oli suomalainen diplomi-insinööri. Hän toimi Oy Gottfr. Strömberg Ab:n toimitusjohtajana 1919–1924 ja Helsingin Puhelinyhdistyksen toimitusjohtajana 1924–1948.


title: Erik von Schantz

text: Hän valmistui Kadettikoulusta vuonna 1898 ja diplomi-insinööriksi vuonna 1901 Polyteknillisestä opistosta.


title: Youssef Zouaoui

text: Youssef Zouaoui (, s. 11. syyskuuta 1946) on tunisialainen jalkapallovalmentaja ja entinen jalkapalloilija. Hyökkääjänä pelannut Zouaoui vietti koko pelaajauransa CA Bizertinissä. Tammikuusta 2011 lähtien hän on toiminut CA Bizertinin toimitusjohtajana. Huhtikuussa 2012 Zouaoui nimitettiin Tunisian maajoukkueen tekniseksi johtajaksi.


title: Youssef Zouaoui

text: Zouaoui kiinnostui jalkapallosta vanhemman veljensä Larbi Zouaouin kautta. Hän liittyi CA Bizertin joukkueen junioreihin vuonna 1963 ollessaan 16-vuotias. Sittemmin Zouaoui nousi edustukseen ja pian myös joukkueen tärkeimmäksi hyökkääjäksi pelaajaurallaan. Hän pelasi Bizartinissa aina vuoteen 1977 saavuttamatta mitään palkintoja. Zouaouin uralle kertyi 235 pääsarjaottelua ja 28 Tunisian cupin ottelua, joissa hän teki 18 maalia.


title: Youssef Zouaoui

text: Pelaajauransa päätyttyä Zouaoui ryhtyi valmentajaksi ja päätyi valmentamaan koko pelaajaurallaan edustamaansa CA Bizertinia. Ensimmäisellä valmennuskaudellaan 1982–1983 joukkue sijoittui sarjassa viidenneksi kymmenen pistettä jäänenää kauden mestarista CS Sfaxienista. Seuraavalla kaudella Zouaoui onnistui luotsaamaan joukkueensa Tunisian mestariksi maalieron turvin toiseksi tulleeseen Stade Tunisieniin nähden. Menestyksen myötä hänet nimitettiin Tunisian maajoukkueen päävalmentajaksi syyskuussa 1984. Menestystä ei kuitenkaan tullut vaan Tunisia karsiutui vuosien 1986 Afrikan-mestaruuskisoista, sekä MM-kisoista. Tämä johti myös Zouaouin potkuihin maaliskuussa 1986.


title: Youssef Zouaoui

text: Hän palasi takaisin Bizertinin valmentajaksi ja johdatti joukkueen ensimmäiseen Tunisian cupin voittoon vuonna 1987. Kauden 1986–1987 päätteeksi Zouaoui nimitettiin Arabiemiirikuntien maajoukkueen valmentajaksi, jossa hän kuitenkin toimi vajaan vuoden palaten takaisin kotimaahansa Tunisiaan. Zouaoui otti kolmannen kerran valmennusvastuun Bizertinistä tullessaan kesken kauden 1987–1988 joukkueen luotsiksi. Kauden päätytyttyä hän jätti seuran, mutta palasi takaisin kaudella 1989–1990, jolloin se pelasi sarjatasoa alempana Ligue Professionnelle 2:ssa. Zouaoui onnistui nostamaan seuran takaisin pääsarjaan kaudeksi 1990–1991, jolloin se sijoittui neljänneksi. Seuraavalla kaudella hän taisteli Tunisian-mestaruudesta, mutta hävisi lopulta pisteen erolla mestaruuden voittaneelle Club Africainille. Menestyksen myötä mestaruuden voittanut Club Africain palkkasi Zouaouin valmentajakseen kaudeksi 1992–1993. Pääsarjassa menestystä ei tullut toivotulla tavalla joukkueen jäädessä sijalle viisi. Sen sijaan Zouaoui kykeni luotsaamaan joukkueen Afro-Asian Club Championshipin mestariksi vuoden 1992 lopulla. Kauden jälkeen hänet nimitettiin toistamiseen Tunisian maajoukkueen valmentajaksi Mrad Moujabin tilalle maaliskuussa 1993. Zouaouin ei kuitenkaan kyennyt saavuttamaan vieläkään menestystä maajoukkuetasolla, kun Tunisia jäi järjestämissään vuoden 1994 Afrikan-mestaruuskisoissa alkulohkon viimeiseksi. Zouaoui erotettiin tehtävistä huhtikuussa 1994.


title: Youssef Zouaoui

text: Sittemmin hän siirtyi toistamiseen Arabiemiirikuntiin, tällä kertaa Sharjah SC:n päävalmentajaksi kaudeksi 1995–1996. Kausi oli myös menestyksekäs Zouaouin luotsattua joukkueen Arabiemiirikuntien mestariksi. Hän palasi kauden päätteeksi takaisin kotimaahansa viidennen kerran Bizertan valmentajaksi. Kaudella 1997–1998 Zouaoui otti Tunisian pääsarjan menestyneimmän seuran Espérancen valmennusvastuun. Ensimmäisestä kaudesta lähtien valinta osoittautui menestyksekkäästi, kun hän onnistui luotsaamaan joukkueen neljään peräkkäiseen liigamestaruuteen, sekä Afrikan Cup-voittajien cupin ja Tunisian cupin voittoihin. Lisäksi hän johdatti joukkueen kaksi kertaa peräkkäin Afrikan Mestarien liigan loppuotteluun, mutta hävisi molemmilla kerroilla, aluksi marokkolaiselle Raja Casablancalle ja toisen kerran ghanalaiselle Hearts of Oakille. Menestyksestä huolimatta Zouaoui erotettiin tehtävistä ja siirtyi vuonna 2002 väliaikaisesti Stade Tunisienin valmentajaksi. Lyhyen ajan sisällä hän luotsasi joukkueen Arabian Cup-voittajien cupin mestariksi joukkueen voitettua loppuottelussa sudanilaisen Al-Hilal Omdurmanin. Hänet valittiin myös samana vuonna kolmannen kerran Tunisian maajoukkueen valmentajaksi Ammar Souayahin potkujen myötä, mutta tällä kertaa Zouaoui toimi vain väliaikaisesti ollessaan heinäkuusta lokakuuhun. Tunisia pelasi tuona aikana kaksi ottelua, jotka päättyivät tasan. Yksi niistä oli vuotuisa ystävyysottelu Ranskaa vastaan, joka päättyi 1–1. Valmennusvastuun jälkeen hän siirtyi Saudi-Arabiaan, jossa hänen vastuulla oli takaisin pääsarjaan noussut Al-Qadisiya Al Khubar. Zouaoui kykeni luotsaamaan seuran neljänneksi, mutta jätti tehtävät kauden päätteeksi palatakseen kotimaahansa ja väliaikaisesti Esperancen valmentajaksi vuonna 2004. Vuotta myöhemmin hän sai vakituisen sopimuksen arabiemiriikuntalaisen Al Sha'ab Sharjahin kanssa. Zouaoui ei tällä kertaa kyennyt ihmetekoihin vaan seura sijoittui edelliskauden 2004–2005 tavoin kuudenneksi. Sittemmin hänet valittiin samaisen sarjan Al-Ahli Dubaïn valmentajaksi kesken kauden 2006–2007, joukkueen erotettua edelliskaudella mestaruuden voittaneen valmentajan. Joukkue sijoittui sarjassa seitsemänneksi ja Zouaoui palasi jälleen kotimaahansa Tunisiaan. Hän toimi väliaikaisesti Esperancen valmentajana kauden 2007–2008 lopulla ja kauden 2008–2009 alussa, mutta pian Zouaoui korvattiin brasilialaisella Carlos Roberto Ferreira Cabralilla. Samalla Zouaoui löysi uudeksi seurakseen kerran aikaisemmin valmentamansa Sharjah SC. Menestys jäi kuitenkin vaatimattomaksi joukkueen vältyttyä neljän pisteen turvin putoamisesta sarjatasoa alemmaksi. Kauden päätteeksi hänet erotettiin tehtävästään.


title: Youssef Zouaoui

text: Elokuussa 2010 Zouaoui palasi takaisin valmentamisen pariin, kun hänen vanha kotimaan seuransa CA Bizertin palkkasi hänet erotetun Gérard Buscherin tilalle. Zouaoui toimi joukkueen valmentajana aina tammikuun alkuun saakka, kunnes siirtyi CA Bizertinin toimitusjohtajaksi.


title: Youssef Zouaoui

text: Hän valmensi vuonna 2011 saudiarabialaista Al-Ettifaqia. Hän korvasi kesken kauden romanialaisen Marin Ionin ja johdatti joukkueen Saudi-Arabian valioliigassa kolmanneksi ja samalla paikan Aasian Mestarien liigassa kaudelle 2011–2012. Zouaoui valmensi joukkuetta myös kaudella 2011–2012 sopimuksensa loppuun asti, kunnes hänet korvasi sopimuksen päätyttyä kroatialainen Branko Ivankovic.


title: Wanderers FC

text: Wanderers FC oli jalkapalloseura Battersean alueelta, Wandsworthin hallintoalueelta Lontoosta. Seura perustettiin 1859 ja lakkautettiin 1883. Seura voitti 1870-luvulla FA Cupin viidesti. Vuonna 1872 se voitti FA Cupin loppuottelussa Royal Engineersin lukemin 1–0. Seuraavana vuonna loppuottelussa kaatui Oxfordin yliopisto maalein 2–0. Vuonna 1876 cupin loppuottelu Wanderersin ja Old Etoniansin välillä päättyi tasalukemiin 0–0, mutta Wanderers oli uusintaottelussa vahvempi ja voitti ottelun 3–0. Seuraavana vuonna se voitti Oxfordin yliopiston jatkoajan jälkeen 2–0. Wanderers voitti Englannin cupin vielä 1878, jolloin se voitti loppuottelussa Royal Engineersin maalein 3–1.


title: Foetida-Pro Promo 2

text: Foetida-Pro Promo 2 on suomalaisen rap-artisti Asan marraskuussa 2009 julkaistu mixtape. Mixtape on jatko-osa Asan rokahtavalle mixtapelle Foetida-Pro Promolle. Levy on myös ladattavissa ilmaiseksi Asan MySpace-sivulta.


title: Friedrich Siegmund Voigt

text: Friedrich Siegmund Voigt (1. lokakuuta 1781 Gotha – 10. joulukuuta 1850 Jena) oli saksalainen kasvi- ja eläintieteilijä.


title: Friedrich Siegmund Voigt

text: Voigt erikoistui siemenkasvien tutkimiseen ja nimesi joitakin kasveja. Hän tutki myös lintuja, matelijoita ja kaloja. Voigt toimi Jenassa lääketieteen professorina ja kasvitieteellisten puutarhojen johtajana.


title: Jack Rodwell

text: Jack Rodwell (s. 11. maaliskuuta 1991 Southport, Englanti) on englantilainen jalkapalloilija. Hän pelaa puolustavana keskikenttäpelaajana tai keskikentän keskustassa. Rodwell on edustanut Valioliigassa pelaavia Evertonia, Manchester Cityä ja Sunderlandia. Hänen nykyinen seuransa on Blackburn Rovers.


title: Jack Rodwell

text: Rodwell on pelannut Englannin alle 21-vuotiaiden jalkapallomaajoukkueessa.


title: Millog

text:
Millog Oy on vuoden 2009 alussa perustettu yritys, jolta Suomen maavoimat hankkii vaativat kunnossapito- ja elinkaaren tukipalvelut. Lisäksi Millog Oy tuottaa kunnossapitopalveluja merivoimille, ilmavoimille ja puolustusvoimien johtamisjärjestelmäkeskukselle. Yhtiö on puolustusvoimien ja Rajavartiolaitoksen strateginen kumppani.
Millogin pääomistajat ovat Patria Oyj, ja Insta Group. Senop Oy on Millog Oy:n tytäryhtiö, jonka toimipaikat ovat Oulussa, Lievestuoreella, Orivedellä ja Kangasalla.


title: Millog

text: Millogin pääkonttori sijaitsee Tampereella.


title: Millog

text: Yhtiöllä on tuotantotoimintaa 22 eri paikkakunnalla.


title: Millog

text: Palveluksessa on yli 1000 kunnossapidon ammattilaista.


title: Millog

text: Liikevaihto on noin 150 M€.


title: Millog

text: Millog Oy:n toimitusjohtaja on Sami Pitkänen. Senop Oy:n toimitusjohtaja on Mika Räty.


title: Millog

text: Millogille kuuluvat myös Hämeenlinnan Hätilän, Jyväskylän Seppälänkankaan ja Oulun Limingantullin SA-kaupat. SA-kaupoissa myydään Puolustusvoimien hylkäämää ja käytöstä poistettua materiaalia.


title: Millog

text: Kuopion Neulaniemen SA-kauppa lakkautettiin ja sen materiaali siirrettiin Ouluun loppuvuodesta 2009. Tikkakoskella aikaisemmin sijainnut Kasinhäntä-niminen ilmavoimiin erikoistunut myymälä on siirretty vuonna 2010 Jyväskylään avattuun uuteen kauppapaikkaan. Lylyn SA-kauppa LyVi yhdistettiin loppuvuodesta 2010 myös Jyväskylän SA-kauppaan.


title: Millog

text: Yhtiö organisoi Puolustusvoimien ylijäämämateriaalin huutokauppoja, joita on järjestetty vuodesta 1944 lähtien.


title: Millog

text: Myös Viestivarikon museo Lylyssä on osa yhtiötä. Museo ei ole enää yleisölle avoinna.


title: Mocuba

text: Mocuba on kaupunki eteläisessä Mosambikissa. Se sijaitsee Zambezian maakunnassa sisämaassa. Vuonna 2007 Mocubassa oli noin 170 000 asukasta. Se on Mosambikin kahdeksanneksi suurin kaupunki.


title: Senat

text: Senat ovat afrikkalainen etninen ryhmä. He elävät pääosin Sambesi -joen valuma-alueella Mosambikin keskiosassa ja Malawin puolella. Malawissa senoja on noin 300 000, Mosambikissä noin 1,9 miljoonaa.


title: Senat

text: Kansa on joutunut kärsimään vainoista ja luonnontuhoista.


title: Senat

text: Senojen asuinalueella on suota, metsää ja savannia. Senat ovat perinteisesti omavaraismaanviljelijöitä, ja kasvattavat riisiä ja maissia, ja niiden höysteeksi hirssiä, maniokkia, bataatteja ja hedelmiä.


title: Senat

text: Raamattua ei ole vielä käännetty senan kielelle mutta työ on käynnissä.


title: Stout

text: Stout on tumma pintahiivaoluttyyppi, joka on portterin tapaan tehty samanlaisista maltaista, mutta yleensä käytetään myös paahdettua, mallastamatonta ohraa. Guinness on maailmanlaajuisesti tunnetuin stout-tyyppinen olut. Guinness olikin ensimmäinen, joka valmisti "Stout-Porter"iksi kutsumaansa olutta vuonna 1820. Tätä ennen Guinness oli valmistanut englantilaistyylisiä ale-oluita. Guinness on kuuluisin "irlantilainen" "kuiva stout".


title: Stout

text: "Imperial stout", eli "Russian Imperial Stout", oli alun perin Englannissa tehtyä olutta, jota vietiin Venäjälle tsaarin hoviin. Imperial stoutissa on korkea alkoholipitoisuus, jopa 9-17 %. Tämän ansiosta olut ei pilaantunut pitkän kuljetuksen aikana ja se sieti myös paremmin kylmää ilmastoa. Suosittuja imperial stouteja ovat muun muassa englantilainen "Samuel Smith's Imperial Stout" ja amerikkalainen "North Coast Old Rasputin Russian Imperial Stout".


title: Stout

text: "Sweet stout" eli "makea stout" on peräisin Lontoosta. Se on aiemmin tunnettu nimellä "milk stout" (maitostout), koska sen makeuttamiseen käytettiin laktoosia (maitosokeria). Nimi kuitenkin muutettiin, koska maidon kanssa tällä oluella ei ole mitään tekemistä. Sweet stoutissa käytetään suklaamallasta ja jos ohramaltaaseen lisätään kauraa, voidaan puhua "oatmeal stout"ista. Suosituttuja esimerkkejä ovat englantilaisen Young's-panimon "Double Chocolate Stout" ja "Oatmeal Stout".


title: Berberikielet

text: Berberikielet ovat ryhmä Afrikan luoteiskulmassa, varsinkin Marokossa ja Algeriassa puhuttuja, berberikansojen käyttämiä kieliä. Joitakin niistä puhutaan Afrikassa etelämpänäkin, muun muassa Malissa ja Nigerissä. Berberikieliin kuului todennäköisesti myös Kanariansaarten alkuasukkaiden kieli guanchi. Se kuoli 1500-luvulla, ja siitä tunnetaan vain yksittäisiä sanoja ja muutamia lauseita.


title: Berberikielet

text: Berberikielet ja sen murteet muodostavat oman haaransa afroaasialaisessa kielikunnassa. Berberikieliin on paljon vaikuttaneet arabia ja hieman ranska. Nykyään tavoitellaan Marokon Atlasvuorilla puhuttujen murteiden yhdistämistä yhdeksi kirjakieleksi (vakioitu tamazight), jolla olisi arviolta 7 miljoonaa puhujaa. Kabylen ja zenatin kielillä Algeriassa on myös miljoonia puhujia. Saharan berberiä (tamasheq) puhuvia tuaregeja on noin 1,2 miljoonaa. Kolmas ryhmä on Mauritaniassa puhuttu berberin muoto (zenaga) joka on uhanalainen, sillä on vain noin 300 puhujaa. Pienillä Saharan keitailla Libyassa ja Egyptissä asuvilla yhteisöillä on omia murteitaan, jotka voivat poiketa suuresti muista berberikielten muodoista.


title: Berberikielet

text: Vanhalla ajalla berberikielet olivat vallitsevina suurimmassa osassa Pohjois-Afrikkaa, eivät kuitenkaan Egyptissä eivätkä myöskään Karthagossa, jossa puhuttiin seemiläistä puunin kieltä. Berberikieliin kuuluneesta numidian kielestä on säilynyt lyhyitä piirtokirjoituksia. Sen jälkeen kun arabit valloittivat Pohjois-Afrikan 600-luvulla, arabian kieli on vähitellen syrjäyttänyt berberikielet suurimmasta osasta aluetta. Marokossa ja Algeriassa berberikielillä on yhä miljoonittain puhujia, mutta he ovat kummassakin maassa vähemmistönä.


title: Berberikielet

text: Puhujamäärältään suurimpia berberikieliä ovat:


title: Berberikielet

text: Tamazightin ja tamašekin puhujia sanotaan tuaregeiksi.


title: Sana viikonvaihteeksi

text: Sana viikonvaihteeksi on rap-artisti Seren "Seremoniamestari" -nimellä julkaistu kolmas albumi, joka julkaistiin vuonna 2002. Albumilta julkaistiin singlet "Chillaa meiä kanssa" ja "Egotrippi". Albumin on tuottanut kokonaan Skillsters.


title: Vain nimi muuttunut

text: Vain nimi muuttunut on rap-artisti Seren neljäs albumi, joka julkaistiin vuonna 2003. Albumilta julkaistiin singlet "Vain nimi muuttunut" ja "Uudestaan".


title: Korruptio Espanjassa

text: Korruptio Espanjassa kertoo korruptiosta Espanjassa. Espanja oli Transparency Internationalin korruptioindeksissä vuonna 2008 sijalla 25 ja vuonna 2009 sijalla 32. Rannikoiden ylikehittäminen on johtanut useiden poliitikoiden ja virkamiesten vankilatuomioihin. Kaupunkisuunnitteluun ja paikallisviranomaisiin liittyy huolestuttavaa korruptiota ainakin vuosina 2004-2006.


title: Korruptio Espanjassa

text: Korruptiota ehkäiseviin sopimuksiin sisältyy:


title: Pari valittua sanaa 2000–2004

text: Pari valittua sanaa 2000–2004 on rap-artisti Seren kokoelma-albumi, joka julkaistiin 18. elokuuta 2004. Kokoelma sisältää myös uusia kappaleita ("Tervetuloa", "Kuumotus ja lämmitys", "Kevätruno"). Lisäksi levyltä löytyy liveversio kappaleesta "Se ei oo minä", sekä remixit kappaleista "Pummi" ja "Olipa kerran". Kappale "Lumivyöry", jossa vierailee Fintelligens julkaistiin ensimmäistä kertaa tällä kokoelmalla. Fintelligensin levy-yhtiö Sony BMG kielsi aiemmin kappaleen julkaisun, koska se pelkäsi Fintelligens-featin edistävän Seren albumin myyntiä.


title: Portsmouth (täsmennyssivu)

text: Portsmouth voi tarkoittaa muun muassa seuraavia:


title: Perusasioiden äärellä

text: Perusasioiden äärellä on rap-artistiduo Seren ja SP:n yhteinen albumi, joka julkaistiin 28. syyskuuta 2005. Sen julkaisi tamperelainen pienlevy-yhtiö Pyssy Recordings.


title: Shangaanit

text: Shangaanit ovat afrikkalainen etninen ryhmä. He elävät pääosin Maputon ja Gazan maakunnissa Mosambikin eteläosassa ja Limpopon provinssissa Etelä-Afrikan puolella sekä Swazimaassa ja Zimbabwessa. Shangaaneja on noin 1,5 miljoonaa sekä Mosambikissa että Etelä-Afrikassa, satatuhatta Zimbabwessa ja 20 tuhatta Swazimaassa.


title: Shangaanit

text: Shangaanien kieli on hyvin lähellä tsongan kieltä tai mahdollisesti sen murre, ja shangaanit, tongat ja tsongat lasketaan toisinaan samaksi kansaksi, toisinaan lähisukulaisiksi. Etelä-Afrikassa puhutaan myös Shangaan - Tsonga -kulttuurista.


title: Shangaanit

text: Shangaanit ovat perinteisesti olleet maanviljelijöitä ja jossain määrin pitäneet myös karjaa. Etelä-Afrikka perusti heille Gazankulun bantustanin, josta tehtiin itsenäinen vuonna 1973. Gazankulu oli riippuvainen kultakaivoksista ja se liitettiin takaisin Etelä-Afrikkaan vuonna 1994.


title: Õhtuleht

text: Õhtuleht ("Iltalehti") on virolainen iltapäivälehti ja maan toiseksi suurin päivittäinen sanomalehti. Sen levikki on 47 600 kappaletta ja sillä on noin 242 000 lukijaa. Lehti syntyi vuonna 2000 kun kaksi kilpailevaa iltapäivälehteä, Ekspress Gruppin Õhtuleht ja Eesti Meedian Sõnumileht, yhdistyivät. Liitoksesta syntyneen Õhtulehden ensimmäinen numero ilmestyi 3. heinäkuuta 2000.


title: Õhtuleht

text: Lehden omistajana toimi Eesti Meedia, joka myöhemmin siirtyi norjalaisen Schibstedin omistukseen. Toinen omistaja on Ekspress Grupp.


title: Setsuko Hara

text: Setsuko Hara (, oik. Masae Aida 17. kesäkuuta 1920 Yokohama, Kanagawan prefektuuri, Japani – 5. syyskuuta 2015 Kanagawan prefektuuri, Japani) oli japanilainen näyttelijä, joka näytteli kuudessa Yasujiro Ozun elokuvassa, muistettavimpana Norikon rooli Noriko-trilogiassa ("Myöhäinen kevät", "Varhainen kesä" ("Bakushu") ja "Ensimmäinen matka").


title: Setsuko Hara

text: Hänen läpimurtonsa tapahtui, kun hänet löysi saksalainen ohjaaja Arnold Fanck, jonka saksalais-japanilaisessa yhteistyöelokuvassa "Die Tochter des Samurais" (1937) hän näytteli pääosaa. Sitä ennen hän oli näytellyt neljässä japanilaisessa elokuvassa. Toisen maailmansodan aikana hän oli suosituin japanilainen näyttelijä. Sodan päätyttyä alkoi hänen mestyksekkäin aikansa, jolloin hän näytteli pääosia Yasujiro Ozun, Akira Kurosawan, Mikio Narusen ja muiden merkittävien ohjaajien elokuvissa.


title: Setsuko Hara

text: Hara on japanilaisen elokuvan 1950-luvun kultakauden symboli, ja häntä on Japanissa sanottu "ikuiseksi neitsyeksi". Hän lopetti näyttelemisen yhtäkkiä 1963, samana vuonna, jolloin Ozu kuoli, ja sen jälkeen hän on elänyt eristynyttä elämää Kamakurassa suostumatta haastatteluihin ja valokuviin. Hän piti jo aiemmin taukoja, ja sen lisäksi veljen tapaturmainen kuolema järkytti häntä syvästi. Japanilaisen elokuvan tutkija Donald Richie on sanonut häntä Japanin Greta Garboksi. Hänen viimeinen merkittävä roolinsa oli Oishi Yoshion vaimo Riku elokuvassa "" (1962). Hän on ollut osittain aiheena animaatioelokuvan "Millennium Actress" ("Sennen joyû", 2001) päähenkilön hahmolle.


title: TOTEM

text: TOTEM on yksi LHC:n kuudesta koeasemasta. Se sijaitsee LHC:n IP5-mittauspisteessä lähellä CMS-mittausasemaa, jonka kanssa TOTEM tekee osittain yhteistyötä. TOTEM-projektiin osallistuu 50 tutkijaa 10 eri instituutista 8 eri maasta. Koelaitteistoa käytetään protoni-protoni -törmäytyksien tutkimiseen ja sen tarkoituksena on selvittää protonin rakennetta. LHC:n muut projektit käyttävät TOTEM:illa tehtyjä mittauksia kalibroidakseen kirkkausmonitorejaan.


title: TOTEM

text: TOTEM-koelaitteisto on 440 m pitkä, 5 m korkea ja 5 m leveä ja sen massa on 20 tonnia.


title: TOTEM

text: Koelaitteiston ilmaisimet sijaitsevat lähellä hiukkastunnelia. Siihen kuuluu kolme Roman Pot (RP) -etuilmaisinta ja T1- sekä T2-teleskoopit.


title: TOTEM

text: Roman Pot -ilmaisin on saanut nimensä siitä, että laitetta käyttivät ensimmäistä kertaa roomalaiset italialaisfyysikot. Roman Potit havaitsevat hiukkasia, joiden siroamiskulma on pieni. LHC:ssä ne on sijoitettu suoraan hiukkasputkeen 147 m ja 220 m etäisyydellä hiukkasten törmäyspisteestä. Ne kykenevät havaitsemaan jäljittämään protonien liikeradan. Roman Pot -ilmaisimet koostuvat kahdesta yksiköstä, jotka on sijoitettu 4 metrin välimatkan päähän toisistaan. Yksittäinen yksikkö koostuu vaaka- ja pystysuuntaisesta "potista".


title: TOTEM

text: T1- ja T2-teleskoopit sijaitsevat CMS:n luolassa 10,5 m ja 13,5 m päässä hiukkasten törmäyspisteestä. Ne havaitsevat protoni-protoni -törmäyksessä syntyneiden varattujen hiukkasten radat. T1-ilmaisimet koostuvat viidestä hiukkassuihkun radan suhteen pystysuuntaisesta tasomaisesta etuilmaisimesta. Sen sijaan T2-ilmaisin koostuu 20 puoliympyrämäisestä limittäisestä tasosta muodostaen 10 kokonaista ilmaisintasoa.


title: Dynamo-Kazan

text: Dynamo-Kazan () on venäläinen jääpalloseura Kazanista, Tatarstanista. Seura perustettiin vuonna 1958 nimellä Raketa. Nykyistä nimeä se on käyttänyt vuodesta 2008. Raketa ei koskaan pelannut neuvostoliiton mestaruussarjassa. Seura esiintyi Venäjän liigassa ensimmäistä kertaa kaudella 1996-1997, ja sijoittui heti liigan keskikastiin. Mitalisijoja ei Raketa-nimellä koskaan tullut. Kun seura otti nimekseen Dynamo-Kazan kaudelle 2008-2009, se voitti Venäjän liigan pronssia. Seura voitti ensimmäisen Venäjän mestaruutensa kaudella 2010-2011, voitettuaan loppuotteluissa Moskovan Dynamon. Viime vuodet Dynamo-Kazan on ollut yksi Venäjän menestyneimpiä jääpalloseuroja.


title: Dynamo-Kazan

text: Suomalaisista Venäjän Superliigassa pelaavaa seuraa ovat edustaneet Sami Laakkonen viiden kauden ajan kausina 2009-2014 ja Petteri Lampinen neljän kauden ajan kausina 2007-2008, 2009-2012.


title: Dynamo-Kazan

text:
Saavutuksia Venäjän liigassa:
Kansainvälisiä saavutuksia:


title: Martinsilta

text: Martinsilta () on Turussa sijaitseva Aurajoen ylittävä palkkisilta. Sillalta luoteeseen johtaa Puistokatu, kaakkoon Martinkatu. Vuonna 1940 rakennetulla sillalla on pituutta 104,5 metriä ja leveyttä 16,5 metriä.


title: Martinsilta

text: Silta yhdistää Turun IV kaupunginosan eli Martin VIII kaupunginosaan eli Port Arthuriin. Läheisen Myllysillan valmistuttua vuonna 1975 Martinsilta muutettiin yksisuuntaiseksi, niin että sen yli liikenne kulki ainoastaan Port Arthurista Marttiin. Kun Myllysilta jouduttiin sulkemaan maaliskuussa 2010, Martinsilta muutettiin väliaikaisesti jälleen kaksisuuntaiseksi.


title: Martinsilta

text: Puisto- ja Martinkadun yhdistävä silta sisältyi jo Engelin vuoden 1827 kaupunkipalon jälkeen Turulle laatimaan uuteen asemakaavaan, mutta sen rakentaminen lykkäytyi yli sadalla vuodella. Muut saman asemakaavan edellyttämät sillat, Tuomiokirkkosilta ja Auransilta, oli rakennettu jo paljon aikaisemmin. Ennen Martinsillan rakentamista ihmisiä kuljetti Aurajoen yli kaksi föriä, joista toinen väistyi uuden sillan tieltä. Saaristolaivaliikenteen vuoksi sillasta suunniteltiin aluksi korkeaa, siinä piti olla jopa 6,7 metrin aukko. Suunnitteluaikana laivaliikenne kuitenkin väheni sen verran, että sillasta päätettiin rakentaa suorempi ja halvempi.


title: Myllysilta

text: Myllysilta () on Turussa sijaitseva Aurajoen ylittävä silta. Sillalla on neljä ajokaistaa ja yksi kevyen liikenteen väylä. Sen viralliset avajaiset ja vihkiäiset pidettiin 29. marraskuuta 2011. Nykyinen silta avattiin liikenteelle jo 19. syyskuuta 2011. Aluksi ajokaistoista oli käytössä vain kaksi.


title: Myllysilta

text: Samalla paikalla oli aikaisemmin samanniminen vuonna 1975 valmistunut silta, joka suljettiin sen painuttua notkolle 6. maaliskuuta 2010 ja purettiin touko-heinäkuussa 2010. Uuden Myllysillan rakennustyöt aloitettiin syksyllä 2010. Ajoesteet sillalta poistettiin 19. syyskuuta 2011 klo 10. Kaikki ajokaistat saatiin käyttöön 29. marraskuuta 2011. Tällöin myös sillan päiden alta kulkevat Aurajokivarren kevyen liikenteen väylät avattiin. Sillan viher- ja kivityöt viimeisteltiin vasta keväällä 2012.


title: Myllysilta

text: Syyskuussa 2013 uuden Myllysillan neljässä kulmassa sijaitsevissa portaikoissa paljastettiin kuvanveistäjä Kari-Petteri Kakon neljän pronssiveistoksen kokonaisuus "Tähtiin tähyävät".


title: Myllysilta

text: Sillalta luoteeseen johtaa Koulukatu ja kaakkoon Myllytunneli. Silta on noin 93 metriä pitkä ja 20 metriä leveä. Sillan nimi viittaa Samppalinnan myllyyn, jonka kohdalta silta alkaa.


title: Myllysilta

text: Silta yhdistää Turun IV kaupunginosan eli Martin VII kaupunginosaan eli Turun ydinkeskustaan. Liikenne sillalla on yksisuuntaista Martista Turun ydinkeskustaan. Liikennemäärä tulee todennäköisesti olemaan noin 20 000 autoa vuorokaudessa.


title: Myllysilta

text: Vuonna 2011 rakennettu uusi silta on kolmiaukkoinen teräspalkkisilta. Sillan urakkasummaksi tuli lopulta noin 5,4 miljoonaa euroa. Se maksettiin Turun kaupungin vahinkorahastosta. Sillan teräsrakenteet valmistettiin STX:n Turun telakalla, telakan lohkohalleissa, jotka olivat tyhjillään ennen uuden laivatilauksen aloittamista.


title: Myllysilta

text: Siltapalkkeihin hitsattiin 12 000 terästappia, joiden päälle valettiin betonikansi, kun palkit olivat paikallaan Aurajoessa. Teräs on erikoisterästä, joka ei vaadi huoltoa eikä käsittelyä. Jokeen valettiin kaksi keskipalkkia ja niihin sukkulan muotoiset teräslieriöt estämään virtausten aiheuttamaa vahinkoa. Lieriöiden vuoraukseksi tulee luonnonkiveä.


title: Myllysilta

text: Sillan pituus on 93 metriä ja leveys 20,5 metriä. Painoa teräsrungolla on 350 tonnia. Kolme teräskappaletta hitsattiin yhteen ja runko uitettiin kesäkuussa 2011 Aurajokea pitkin Martinsillan ali paikalleen.


title: Myllysilta

text: Ensimmäinen Myllysilta valmistui paikalle vuonna 1975. Sen suunnitteli Insinööritoimisto Eero Paloheimo & Matti Ollila, jossa suunnittelusta vastasi Ollila. Vuonna 1975 valmistuneen sillan rakentaminen maksoi 15 miljoonaa markkaa ja kesti 1,5 vuotta. Silta alkoi kuitenkin notkua jo heti valmistuttuaan. Toimisto myönsi tehneensä laskelmissa etumerkkivirheen. Siltaa korjattiin muun muassa vuonna 1987 Turun kaupungin kustannuksella. Kaupunki ei vaatinut toimistolta korvauksia, koska arvioitiin, että oikeudenkäynnin kulut olisivat tulleet liian suuriksi. Myllysillan vaurioitumisen on myös esitetty johtuneen virheellisestä koekuormituksen suorituksesta. Siltaa 1970-luvulla tutkineen laatuasiantuntija Pentti Ståhlmanin mukaan ongelmat olivat ennakoitavissa jo silloin, koska sen rakenne oli vääränlainen eikä esimerkiksi palkkirakenne kuten Martinsillassa.


title: Myllysilta

text: Myllysillassa oli havaittu ongelmia jo vuonna 1977, jolloin se kesähelteellä painui 35 cm. VTT suositteli 1980, että silta tarkastettaisiin kuukausittain, sillä kannatinlaakereiden sijoituskulma oli väärin laskettu. 1980-luvulla silta suljettiin useaan otteeseen. Kymmenkunta vuotta aikaisemmin havaitut ongelmat liittyivät sillan kannen jännitteisiin.


title: Myllysilta

text: Sillanrakennusopin emeritusprofessori Aarne Jutilan mukaan matalakaarinen silta tiedettiin riskiksi, josta päättäjiä varoitettiin, mutta turhaan. Kiinnitykset olisi sillan kaaren mataluuden vuoksi pitänyt tehdä peruskallioon eikä pehmeään maaperään paalujen varaan. Siinä on ohuita rakenteita, ja siksi se on virheherkkä. Jo muutenkin riskialttiin sillan suunnittelussa olleen etumerkkivirheen vuoksi kantanivelet siirtyvät päinvastaiseen suuntaan kuin oli ollut tarkoitus. Ollilan esittämää väitettä liian suuresta koeponnistuksesta hän pitää virheellisenä.


title: Myllysilta

text: Silta suljettiin aamulla 6. maaliskuuta 2010 ohikulkijan ilmoitettua kello 6.44 havaitsemastaan notkahduksesta. Iltaan mennessä sillan keskiosa oli vajonnut 94 senttimetriä ja sillan pelättiin romahtavan. Syyksi arveltiin sillan maatukirakenteiden pettämistä. Sillan suunnittelijat, professorit Eero Paloheimo ja Matti Ollila arvelivat syyksi Aurajoen jään painetta. Sillan purkamista pidettiin tässä vaiheessa jo todennäköisenä, ja arveltiin, että uusi silta valmistuisi aikaisintaan kesällä 2011. 9. maaliskuuta sillan vajoama oli 109 cm ja taipumisvaraa arvioitiin olevan vielä joitakin kymmeniä senttejä. 31. maaliskuuta taipuma oli eniten painuneessa kohdassa 127 cm. Enimmillään silta ehti painua lähes 143 cm.


title: Myllysilta

text: Silta purettiin 26. toukokuuta – 21. heinäkuuta 2010. Purettaessa todettiin sillan betonin olleen heikkolaatuista ja betonin injektoinnin olleen huolimatonta työtä.


title: Myllysilta

text: Turun kaupunki kerää kaupunkilaisten muistoja sillasta talteen. Turku 2011 -säätiö kerää palan kulttuurihistoriaa kulttuuripääkaupunkivuoden yhteyteen perustettuun "Kerrottu ja koettu" -hankkeeseen.


title: Teatterisilta

text: Teatterisilta () on Turussa sijaitseva Aurajoen ylittävä kevyen liikenteen silta. Vuonna 1997 rakennettu Teatterisilta ylittää joen itäpuolella Turun kaupunginteatterin kohdalta ja länsipuolella Turun ylioppilasteatterin kohdalta. Teatterisilta yhdistää Turun III kaupunginosan VII kaupunginosaan eli Turun ydinkeskustaan. Teatterisillan on suunnitellut Insinööritoimisto Pontek Oy.


title: Teatterisilta

text: Sillan yhteydessä sijaitsee kolmeosainen Jan-Erik Anderssonin taideteos "Turun Linnantontun ja Valpuri Innamaan kohtaaminen Teatterisillalla". Taideteoksen muodostavat:


title: Piilosana

text: Piilosana on sanaristikko, jossa vihjeet annetaan varsinaisesta ristikosta erillisinä ja jossa jokainen vihje sisältää sekä suoran vihjeen että piilosanamaisen kätketyn vihjeen ratkaisusanasta. Kätketty vihje voi olla esimerkiksi anagrammi, tai sana on luettavissa lauseesta suoraan tai takaperin peräkkäisiä sanoja yhdistelemällä. Kätketyissä vihjeissä hyödynnetään usein myös lyhenteitä tai sanaleikkejä.


title: Piilosana

text: Piilosana on peräisin Englannista (alkukielellä "cryptic crossword"). Suomeen tehtävätyypin toi Risto Pitkänen. Pitkäsen laatima ensimmäinen suomalainen piilosana julkaistiin Suomen Kuvalehden numerossa 9 vuonna 1975. Piilosanoja ovat Suomessa julkaisseet säännöllisesti Suomen Kuvalehti, Ilta-Sanomat, Aamulehden "Sunnuntain ihmiset" ja useat ristikkolehdet. Tunnettuja suomalaisia piilosanojen laatijoita ovat Erkki Vuokila, Pertti Oskala ja Aulikki Nenonen. Alkuaikoina eräät laatijat esiintyivät salanimillä, jotka olivat anagrammeja piilosana-sanasta. Tällaisia tekijöitä olivat ainakin Ilpo I. Ansa ja Pia Solina.


title: Piilosana

text: Iisakin Julkaisut Oy:llä oli 70-luvulla valikoimassaan myös Piilosana-niminen lehti, mutta se ilmestyi vain lyhyen aikaa. Muita säännöllisesti ilmestyneitä piilosanalehtiä ei Suomessa ole ollut.


title: Piilosana

text: Sanaristikkoseura Sanasepot ry:n kesäpäivillä on järjestetty piilosanan SM-kisoja vuodesta 2004 lähtien. Vuonna 2014 kilpailu järjestettiin yhteistyössä Otavamedian kanssa, ja voittajaksi selviytyi Juha Neitola. Seuraavat kisat Sanasepot järjestivät yksin vuonna 2016, jonka jälkeen aiotaan jälleen kisata vuonna 2019.


title: Piilosana

text: Piilosanan ratkonnan ohjeita on annettu lehdissä, netissä ja kirjoissa.


title: Portsmouth (Ohio)

text: Portsmouth on kaupunki Ohiossa, Yhdysvalloissa. Se sijaitsee Ohio-joen varrella Scioton piirikunnassa, jonka hallinnollinen keskus se myös on. Kaupungin perusti Henry Massie vuonna 1803. Sen arvioitu asukasluku vuonna 2005 oli 20 101. Kaupungissa on muun muassa teräs-, kemikaali- ja tiiliteollisuutta.


title: STS-41-G

text:
STS-41-G oli Nasan avaruussukkulaohjelman 13. ja Challenger-sukkulan kuudes lento. Laukaisu tapahtui Kennedyn avaruuskeskuksesta 5. lokakuuta 1984 kello 11:03 UTC-aikaa. Lento päättyi 13. lokakuuta kello 16:26. Kyseessä oli toinen kerta, kun sukkula laskeutui Kennedyn neljän kilometrin mittaiselle kiitotielle.
Lennon seitsenhenkinen miehistö oli siihenastisista suurin. Komentajana toimi kolmen avaruuslennon veteraani Robert Crippen. Toisella lennollaan oli tehtäväspesialisti Sally Ride. Ensikertalaisia olivat lentäjä Jon McBride sekä spesialistit Kathryn D. Sullivan, David Leestma, Paul Scully-Power ja kanadalainen Marc Garneau.


title: STS-41-G

text: Hyötykuormana lennolla oli Nasan ERBS-kaukokartoitussatelliitti, joka irrotettiin robottikäsivarrella kiertoradalleen 9 tunnin kuluttua laukaisusta. Lisäksi sukkulan rahtitilassa oli OSTA-3-laitteisto, joka sisälsi lukuisia tutkimuslaitteita maapallon havainnointiin.


title: STS-41-G

text: Lennon seitsemäntenä päivänä astronautit Sullivan ja Leestma suorittivat avaruuskävelyn, jolla kokeiltiin satellittien polttoainetäydennykseen tarkoitettua järjestelmää.


title: Polynesianviistäjä

text: Polynesianviistäjä ("Pseudobulweria rostrata") on Tyynenmeren saarilla pesivä ulappalintu.


title: Polynesianviistäjä

text: Polynesianviistäjä on sukunsa kookkain laji. Sen ruumiinpituus on 38–40 senttiä ja siipiväli 84 senttiä. Paino on 410–520 grammaa. Selkäpuoli ja rinnan yläosa ovat tummanruskeita, lukuun ottamatta pyrstön yläpeitinhöyheniä, jotka ovat hieman vaaleampia. Vatsapuoli ja rinnan alaosa ovat valkoisia. Siiven alapuolen käsisulissa on ohut, vaalea juova. Mustassa ja vankassa nokassa ovat heimolle tyypilliset putkimaiset sieraiset. Silmien iiris on tummanruskea. Nilkan sisäosa ja jalan tyviosan kolmennes ovat väriltään vaaleanpunaisia, loput jalasta harmaanmustia. Sukupuolet ovat samannäköiset. Nuoret polynesianviistäjät muistuttavat aikuisia. Sirppiviistäjä ("Pterodroma alba") on hyvin samannäköinen kuin polynesianviistäjä. Polynesianviistäjä lentää kuitenkin suorassa, kun taas sirppiivistäjä lentää kulmikkaammin. Sen erottaa sirppiviistäjästä, myös suuremmasta koosta ja nokasta, vaaleista yläpeitinhöyhenistä ja keskeisemmästä alasiiven juovasta. Siltä puuttuu myös vaalea kurkkulaikku.


title: Polynesianviistäjä

text: Alalajeja tunnetaan nykyään kaksi. "Pseudobulweria rostrata rostrata" on pienempi ja ohutnokkaisempi kuin "Pseudobulweria rostrata trouessarti". Myös niiden huudot saattavat hieman erota toisistaan. Uhanalaista salomoninviistäjää ("Pseudobulweria becki") pidettiin aiemmin polynesianviistäjän alalajina, mutta luokitellaan nykyään omaksi lajikseen.


title: Polynesianviistäjä

text: Polynesianviistäjää tavataan trooppisella Tyynellämerellä. Laji viihtyy erityisesti alueilla, joilla vedenpinnan lämpötila on yli 25 °C. Nimikkoalalaji "rostrata" pesii Marquesassaarilla, Seurasaarilla ja Gambiersaarilla, "trouessarti" Ranskan Polynesiassa, Fidžissä, Amerikan Samoassa ja Uudessa-Kaledoniassa. Geenitutkimusten mukaan Samoan populaation perimä eroaa muista populaatioista. Laji pesi aiemmin myös Vanuatussa. Mahdollisesti se kuuluu myös Cookinsaariin kuuluvan Rarotongan pesimälinnustoon. Sitä tavataan myös Australiassa. Polynesianviistäjät levittäytyvät pesimäkauden ulkopuolella laajalle alueelle, ja niitä voi löytyä jopa Meksikosta, Perusta, Taiwanista ja Filippiineiltä, tai jopa läntisessä Intian Valtameressä, Länsi-Australian, Indonesian ja Timorin vesillä, mahdollisesti myös Etelä-Afrikan ympäristöstä. Levinneisyysalue kattaa 54 700 000 neliökilometriä. Kannan kooksi arvioidaan noin 20 000 yksilöä.


title: Polynesianviistäjä

text: Polynesianviistäjät viettävät suurimman osan ajastaan merellä ja laskeutuvat maahan vain pesimään. Ne pesivät vulkaanisten saarten kukkuloilla ja rinteillä, jopa 2000 metrin korkeudessa pensaiden ja puiden suojissa, jotka ovat jopa 12 kilometrin päässä rannikosta. Ne pesivät myös Uuden-Kaledonian kaltaisilla koralliatelleilla.


title: Polynesianviistäjä

text: Polynesianviistäjän yleisin äännähdys on pitkä ja yksityiskohtainen sarja vihellyksiä, jotka päättyvät huhuiluun. Ne päästävät tätä ääntä pesäkolostaan, vedenpinnalta ja lennosta. Lajin ruokailutavoista tiedetään vain vähän, mutta niiden uskotaan sieppaavan ruokansa vedenpinnalta, josta ne etsivät yksinomaan kuolleita kalmareita. Suuren nokan ja jalkojen uskotaan olevan sopeutuma, sellaisten kalmareiden paloitteluun, jotka ovat liian suuria nieltäviksi kokonaisina. Tehokkaina liitäjinä ne voivat etsiä ravintoa laajalta alueelta. Polynesianviistäjän on kerrottu liikkuvan ravinnonhaussa myös pallopäävalaiden seurassa.


title: Polynesianviistäjä

text: Polynesianviistäjät voivat pesiä ympäri vuoden. Viistäjäpari pesii yksin tai löyhinä yhdyskuntina. Se liikkuu pesimäalueella vain öisin. Naaras munii yhden munan koloon tai kallionhalkeamaan. Poikaset kuoriutuvat noin 55 päivän haudonta-ajan jälkeen. Ne lähtevät pesästä 110–120 päivän ikäisinä. Joillain alueilla niillä on kova kilpailu pesäkoloista suippopyrstöliitäjien ("Puffinus pacificus") kanssa.


title: Polynesianviistäjä

text: Polynesianviistäjä luokitellaan silmälläpidettäväksi lajiksi. Se pesii melko laajalla alueella, mutta kanta on pieni. Sen lukumäärää ovat vähentäneet saarille tuodut rotat, kissat, siat ja koirat. Lajin uhkia ovat myös kaivostoiminta ja asutuksen laajeneminen. Sitä myös metsästetään kalastajien viheissä käytettävien valkoisten höyhenten takia. Niitä kuolee myös joillain alueilla voimalinjoihin. Lisäksi yövalot vetävät puoleensa nuoria lintuja kaupungistuneilla alueilla, kuten Tahitilla.


title: Polynesianviistäjä

text: Uudessa-Kaledoniassa on lajin suojelemiseksi suunniteltu kaivostoiminnan vaikutusten vähentämistä ja kampanjoitu keräämään ja vapauttamaan valojen sekoittamia lintuja. Polynesianviistäjäpopulaatioiden kehitystä seuraamaan on laitettu myös merilinjoja. Ehdotettuja suojelutoimia ovat muun muassa avainpopulaatioiden tarkkailu, tulokaspetojen hävittäminen ja valkoisten höyhenten korvaaminen kananpoikien untuvilla metsästyksen lopettamiseksi.


title: The News Quiz

text: The News Quiz on BBC Radio 4:n vuodesta 1977 esittämä uutisaiheinen komediallinen radiovisailu. Visailun nykyisenä puheenjohtajana toimii Sandi Toksvig. "The News Quiz" toimi esikuvana televisiossa esittävälle "Have I Got News for Youlle", jonka formaattiin Suomessa esitettävä "Uutisvuoto" pohjautuu.


title: Marc Webb

text: Marc Webb (s. 31. elokuuta 1974) on yhdysvaltalainen musiikkivideo- ja elokuvaohjaaja.


title: Marc Webb

text: Webb on ohjannut musiikkivideoita muun muassa Green Daylle ja My Chemical Romancelle. Hänen ensimmäinen pitkä elokuvansa, "500 Days of Summer", sai ensi-iltansa kesällä 2009. Sen pääosissa esiintyivät Joseph Gordon-Levitt ja Zooey Deschanel.


title: Marc Webb

text: Webb ohjasi myös vuonna 2012 ensi-iltansa saaneen Hämähäkkimies-elokuvan "The Amazing Spider-Man" sekä sen jatko-osan "The Amazing Spider-Man 2" vuodelta 2014.


title: Marc Webb

text: Webb ohjasi pilottijakson vuoden 2015 televisiosarjoihin "Limitless" ja "Crazy Ex-Girlfriend", ja seuraavana vuonna hän ohjasi myös "Crazy Ex-Girlfriendin" toisen tuotantokauden avausjakson. Webbin seuraava elokuva "Gifted" sai ensi-iltansa viivästyksien jälkeen vuonna 2017. Tulossa on elokuva "The Only Living Boy in New York".


title: Lokakuun ryhmä

text: Lokakuun ryhmä on suomalainen 1934 perustettu ekspressionistinen taiteilijaryhmä, joka oli marraskuun ryhmän perillinen. Ryhmän perustajajäseniä olivat jo perustusvuonna kuollut Ernst Krohn, Sven Grönvall, Eemu Myntti, Carl Wilhelms ja Sakari Tohka.


title: Lokakuun ryhmä

text: Lokakuun ryhmä syntyi hyvää palautetta saaneen reputettujen näyttelyn jälkimainingeissa. Näyttely oli ollut vastalause Suomen Taideakatemian näyttelylle. Näyttelystä reputettujen tukena oli tunnettu väritaiteilija Eemu Myntti. Lokakuun ryhmä ajoi modernismia ja vastusti niin eristäytyvää kansallismielisyyttä kuin poliittista sitoutumista ja kielellisiä vastakkainasetteluja. Lokakuun ryhmän muita nimiehdotuksia olivat olleet "Uusekspressionistit", "Tyko-ryhmä" Sallisen mukaan, "Antica nova" ja "Vita classica". Ryhmän ensimmäinen näyttely oli vuonna 1934.


title: Lokakuun ryhmä

text: Alkuperäisen ryhmän aktiivinen kausi jäi lyhyeksi talvisodan alkamisen vuoksi, vaikka toimintaa viriteltiinkin sodan jälkeen osin uusien taiteilijoiden voimin. Ryhmässä toimivat myös Aimo Kanerva, Mikko Laasio, Oskari Jauhiainen ja Helge Dahlman.


title: Auransilta

text: Auransilta () on Turussa sijaitseva Aurajoen ylittävä silta. Sillalta luoteeseen johtaa Aurakatu, kaakkoon Kaskenkatu. Vuonna 1907 rakennetulla sillalla on mittaa 47 metriä ja leveyttä 12 metriä. Sillassa oli aiemmin Tuomiokirkkosillan tavoin puukansi, mutta perustukset olivat kiveä. Auransilta ylittää Aurajoen Kaupungintalon kohdalta. Sillalla kulki myös raitiovaunu liikenteen aloittamisesta 1908 vuoteen 1949 saakka, jolloin Nummenmäelle kulkeva kakkonen siirrettiin kulkemaan Tuomiokirkkosiltaa pitkin. Auransillan nimi oli vuoteen 1923 asti "Alasilta" Tuomiokirkkosillan ollessa "Yläsilta".


title: Auransilta

text: Silta rakennettiin vuonna 1827 Turun palossa tuhoutuneen sillan tilalle. Sillan rakentaminen herätti vastustusta, sillä sillan paíkkaa pidettiin silalle sopimattomana. Vastustajien mielestä mikään silta ei voinut pärjätä paikassa, jonka perustukset olivat savivelliä ja toisesta päästä nousee jyrkkä mäki.


title: Auransilta

text: Auransilta on tyyliltään jugendia. Se on kaksikaistainen ja molemmin puolin kulkee jalkakäytävä.


title: Auransilta

text: Sillan itäpää on Turun II ja III kaupunginosan rajalla ja lännessä ydinkeskustan eli VI ja VII kaupunginosan rajalla. Liikenne sillalla kulkee molempiin suuntiin, ja se on myös vilkkaasti jalankulkijoiden ja kevyen liikenteen käytössä.


title: Tuomiokirkkosilta

text: Tuomiokirkkosilta () on Turussa sijaitseva Aurajoen ylittävä silta. Sillalta luoteeseen johtaa Aninkaistenkatu, kaakkoon Uudenmaankatu. Tuomiokirkkosilta ylittää Aurajoen lähellä Tuomiokirkkoa. Silta valmistui vuonna 1899.


title: Tuomiokirkkosilta

text: Turussa oli vuosisatoja vain yksi silta joen yli. Ensimmäinen maininta sillasta on vuodelta 1414 Turun tuomiokirkon mustakirjassa. Aurajoen puiset sillat on vuosisatojen mittaan korjattu ja rakennettu moneen kertaan. Ennen Turun paloa 1827 silta sijaitsi Vähätorin kohdalla. Palaneen sillan tilapäiseksi korvaajaksi rakennettiin puinen paalusilta, nimensä mukaisesti puisten paalujen varassa oleva silta. Uusi pysyvä puusilta, Tuomiokirkkosilta, rakennettiin parisataa metriä tilapäisestä paalusillasta ylävirtaan eli nykyisen sillan paikkeille. Puinen Tuomiokirkkosilta valmistui 1831. Toisen lähteen mukaan palaneen sillan tilapäiseksi korvaajaksi rakennettiin Aurakadun ja Kristiinankadun puoliväliin proomusilta, ensimmäinen Auransilta.


title: Tuomiokirkkosilta

text: Turun kaupunginvaltuusto päätti vuonna 1894 hankkia puusillan tilalle uuden sillan, kaksikaarisen rautaristikkosillan. Silta tilattiin tarjouskilpailun perusteella saksalaiselta yhtiöltä. Mutta vuonna 1897 valtuusto määräsikin, että silta on rakennettava yksikaarisena. Kaksinivelinen kaarisilta valmistui 1899.


title: Tuomiokirkkosilta

text: Valmistumisensa jälkeen silta on kuitenkin kokenut niin lukuisia muutoksia, että se on oikeastaan rakennettu uudelleen. Huomattava muutos oli, kun vuosina 1951-1956 siltaa levennettiin molemmin puolin, yhteensä 14 metriä ja siitä tuli 6-kaistainen, aiemmin kaistoja oli 4. Muutoksen suunnittelivat arkkitehti Erik Bryggman ja professori Herman Ossian Hannelius. Lopputuloksena oleva nykyinen Tuomiokirkkosilta on tyypiltään teräksinen, 1-aukkoinen kaarisilta, jonka kaari on kolmenivelinen. Kaaren jännemitta on 39,5 m, aukko 37 m ja sillan hyötyleveys on 25,9 m. Sillan kokonaispituus on 39,5 m.


title: Tuomiokirkkosilta

text: Sillan lyhtypylväissä olevat koukut viittaavat Turun raitiovaunuihin: koukkuja käytettiin raitiovaunujen ajolankojen kiinnitykseen.


title: Tuomiokirkkosilta

text: Kun Tuomiokirkkosilta valmistui 1899, ennustettiin, että se riittää yksinään kaupungin liikenteen tarpeisiin seuraavat 60 vuotta. Liikenne-ennusteet kuitenkin pettivät ja Aurajoen yli oli rakennettava uusia siltoja. Auransilta valmistui 1907 ja Martinsilta 1940. Tuomiokirkkosillan levennyksestäkään ei ollut apua pitkäksi aikaa, joten alajuoksulle rakennettiin vielä Myllysilta 1975.


title: Sven Grönvall

text: Sven Bertel Grönvall (10. huhtikuuta 1908 Helsinki — 20. maaliskuuta 1975 Helsinki) oli suomenruotsalainen taidemaalari ja professori.


title: Sven Grönvall

text: Sven Grönvall opiskeli Taideteollisessa keskuskoulussa 1931 ja Suomen Taideyhdistyksen piirustuskoulussa vuosina 1932–1934. Hänen töitään oli ensi kerran esillä 1933.


title: Sven Grönvall

text: Sven Grönvallin ekspressionistiset maisemat ja hillitty kolorismi loivat pohjaa sotien jälkeiselle maisemamaalaukselle. Grönvallille myönnettiin Pro Finlandia vuonna 1966. Hän oli myös Lokakuun ryhmän perustajajäsen.


title: Sven Grönvall

text: Sven Grönvall kuului taiteilijaseura Kiilaan, ja hän oli muussakin taiteen yhdistystoiminnassa laajasti mukana. Hän kuului Maire Gullichsenin lähipiiriin, ja hän kävi taiteilija Ina Collianderin kanssa tiivistä kirjeenvaihtoa, joka on julkaistu. Kirja sai Suomen taideyhdistyksen kirjallisuuspalkinnon.


title: Hilkka (nimi)

text: Hilkka on suomalainen naisen etunimi. Nimi johtuu nimestä Hilja tai myssymäistä naisen päähinettä tarkoittavasta sanasta hilkka, joka Grimmin veljesten Punahilkka-sadun vaikutuksesta tuli 1800-luvun lopulla käyttöön ensin kutsumanimenä ja yleistyi myöhemmin virallisena etunimenäkin Taiteilija Hilkka Finne oli alun perin Hilja, mutta hän leikki lapsena niin paljon Punahilkkaa, että hänen veljensä Jalmari Finne alkoi kutsua häntä Hilkaksi ja myöhemmin Hilja muutti virallisen etunimensä Hilkaksi.


title: Hilkka (nimi)

text: Hilkan nimipäivä on 27. marraskuuta. Marraskuuhun 2017 mennessä nimi Hilkka on Suomessa annettu 30 451 naiselle, joista suurin osa on syntynyt vuosien 1920 ja 1960 välisenä aikana.


title: Vaziri

text: Iranilainen sukunimi Vaziri (, Vazīri) voi viitata seuraaviin henkilöihin:


title: John Anders Gaustad

text: John Anders Gaustad (s. 29. helmikuuta 1980) on norjalainen maastohiihtäjä. Ensimmäisen maailmancup-kisansa Gaustad hiihti Oslossa, Norjassa vuonna 2004.


title: John Anders Gaustad

text: Gaustadin paras maailmancup-sijoitus on kaudella 2009–2010 Beitostølenissä saavuttama viides sija 15 km:n vapaalla hiihtotavalla.


title: John Anders Gaustad

text: Seuratasolla Gaustad edustaa Hamar SK-seuraa.


title: Prix Rivarol

text: Prix Rivarol oli Ranskan valtion myöntämä kirjallisuuspalkinto. Se myönnettiin vuosittain ulkomaalaiselle kirjailijalle parhaasta ranskaksi kirjoitetusta kirjasta.


title: Velkoja

text: Velkoja on velkasuhteen osapuolena oleva henkilö tai oikeushenkilö, jolla on saamisoikeus toista osapuolta eli velallista kohtaan. Velan oikeusperusteena voi olla velallisen antama sitoumus, sopimus, vahingonkorvausvelvollisuuden aikaansaanut teko, perusteettoman edun saaminen tai viranomaisen päätös. Jos velkojia on useita eli kyseessä on yhteisvelkasuhde, he määräävät koko velasta yhteisesti ja kukin voi vaatia velalliselta vain omaa osuuttaan.


title: Velkoja

text: Velkojalla, jonka saatavan perusteella on ulosmitattu osuus kuolinpesästä, on pesän osakkaan lailla oikeus vaatia perinnönjakoa. Kuolinpesän osakkaan ulosmittausvelkojalla on myös oikeus saada tuomioistuin määräämään kuolinpesälle pesänselvittäjä. Konkurssivelkoja on saatavan haltija, joka on konkurssivalvonnassa valvonut vaateensa. Velkojainkokous on konkurssipesässä ylintä päätösvaltaa käyttävä toimielin, jossa konkurssivelkojan äänivallan suuruus riippuu saatavan suuruudesta. Velkojainkuulustelu on alioikeuden istunto, jossa ratkaistaan, onko edellytyksiä täysimittaiseen konkurssimenettelyyn vai lopetetaanko menettelyn jatkaminen. Velkojansuoja tarkoittaa varallisuusoikeuden haltijalle kuuluvaa suojaa ulosmittauksen toimittamisen tai konkurssin alkamisen jälkeen ilmaantuvia velkojia vastaan.


title: Velallinen

text: Velallinen on velkasuhteen osapuoli, jolla on oikeudellinen velvoite (velka) täyttää tietty varallisuusarvoinen suoritus toiselle osapuolelle eli velkojalle. Jos velallinen jättää suorituksen kokonaan täyttämättä tai täyttää sen virheellisesti, hänet voidaan velvoittaa korvaamaan velkojan kärsimä vahinko, suorittamaan puuttuva osuus tai myöntymään sopimuksen purkuun. Jos velallinen pahentaa maksukyvyttömyyttään ja näin vahingoittaa velkojan asemaa, hän syyllistyy velallisen epärehellisyydeksi nimitettyyn rikokseen. Velallisen petos on rikos, jossa velallinen pyrkii saamaan hyötyä antamalla vääriä tietoja. Velallisen vilpillisyydeksi nimitetään rikosta, jossa velallinen tekee petoksellisen teon ilman hyötymistarkoitusta. Velallisenkuulustelu on käräjäoikeudessa tapahtuva konkurssimenettelyn vaihe, jossa velallinen esittää näkemyksensä velkojan konkurssihakemukseen ja jossa hakemuksen kohtalo ratkaistaan. Konkurssivelallinen on oikeussubjekti, jonka kohdalla täyttyvät konkurssinedellytykset.


title: Velallinen

text: Jos kaksi tai useampi henkilö, esimerkiksi puolisot, ottavat yhdessä velkaa, heitä kutsutaan "yhteisvelallisiksi". Velkavastuu on tällöin lähtökohtaisesti "yhteisvastuullista" eli "solidaarista". Velkoja voi vaatia koko velan maksua yhdeltäkin velalliselta.


title: Velallinen

text: Jos joku velallisista on maksanut velkaa omaa osuuttaan enemmän, hänelle syntyy takautumisoikeus. Sen perusteella hän voi vaatia muiden puolesta maksamaansa osuutta takaisin toisilta velallisilta.


title: Velallinen

text: Yhteisvelalliset vastaavat velasta kukin yhtä suurin osuuksin, jos muuta ei ole sovittu. Jos tasaosuuksista halutaan poiketa, on määräosaisvastuut mainittava velkakirjassa. Voidaan esimerkiksi sopia, että A vastaa 10 000 euron osuudesta ja B 20 000 euron osuudesta.


title: Andrei Željabov

text: Andrei Ivanovitš Željabov (; 29. elokuuta 1851 Feodosijan läänin Nikolajevkan kylä – 15. huhtikuuta 1881 Pietari) oli venäläinen vallankumouksellinen narodnikki.


title: Andrei Željabov

text: Andrei Željabov syntyi palvelusväkenä työskennelleeseen maaorjaperheeseen. Valmistuttuaan Kertšin lukiosta hän opiskeli Novorossijskin yliopistossa Odessassa, josta hänet erotettiin vuonna 1871 opiskelijalevottomuuksiin osallistumisen takia. Vuonna 1773 hän asui Kiovan läänin Gorodištšessa, jossa hän ylläpiti suhteita ukrainalaisiin vallankumouksellisiin. Palattuaan Odessaan Željabov liittyi Feliks Volhovskin johtamaan narodnikkiryhmään. Vuoden 1874 lopussa hänet pidätettiin, mutta vapautettiin takuita vastaan. Pietarin suuressa narodnikkioikeudenkäynnissä vuonna 1878 hän sai vapauttavan tuomion.


title: Andrei Željabov

text: Vuonna 1879 Željabov liittyi Zemlja i volja -järjestöön, jossa hänestä tuli yksi terroripolitiikan näkyvimmistä kannattajista. Zemlja i voljan hajottua hän oli perustamassa Narodnaja voljaa ja toimi sen toimeenpanevan komitean jäsenenä. Željabov osallistui Narodnaja voljan tärkeimpien ohjelma-asiakirjojen laatimiseen ja valmisteli Aleksanteri II:n murhayrityksiä. Ennen keisarin murhaa Željabov joutui pidätetyksi, mutta vaati myöhemmin, että hänet tuomitaan yhdessä muiden murhasta syytettyjen kanssa. Hänet tuomittiin kuolemaan ja hirtettiin Pietarin Semjonovin kentällä neljän muun vallankumouksellisen kanssa.


title: Andrei Željabov

text: Željabovin mukaan on nimetty Vologdan alueen Ustjužnan piirissä sijaitseva taajama. Pietarin Suuri Tallikatu ("Bolšaja Konjušennaja") kantoi hänen nimeään vuosina 1918–1991.


title: Olavi Malmberg

text: Olavi Enzio Wilhelm Malmberg (19. kesäkuuta 1893 Helsinki – 31. heinäkuuta 1920 Helsinki) oli suomalainen kirjailija, joka käytti kirjailijanimiä "Olli Malmberg" ja "Olli Mala".


title: Olavi Malmberg

text: Olavi Malmbergin vanhemmat olivat lehtori Emil Othniel Malmberg (1863–1952) ja tämän ensimmäinen puoliso kirjailija Aino Malmberg o.s. Perenius. Hänen vanhempi veljensä oli kenraaliluutnantti Lauri Malmberg.


title: Olavi Malmberg

text: Malmberg pääsi ylioppilaaksi 1912 ja aloitti sitten kirjailijan uransa. Hän teki useita matkoja Englantiin ja lähetti sieltä kirjoituksia useille sanomaledille Suomessa ja Amerikassa. Malmberg osallistui 1915 jääkäriliikkeen toimintaan ja joutui sitten piileskelemään väärällä nimellä Suomessa aina maaliskuun vallankumoukseen 1917 saakka. Malmberg sairasti kahdeksan vuoden ajan keuhkotautia ja kuoli heinäkuun lopulla 1920 27-vuotiaana.


title: Lev Kassil

text: Lev Abramovitš Kassil (; 10. heinäkuuta 1905 Samaran läänin Pokrovskaja, nykyinen Engels – 21. kesäkuuta 1970 Moskova) oli venäläinen neuvostokirjailija. Suomeksi hänen nimestään on käytetty myös muotoa "Leo Kassil".


title: Lev Kassil

text: Lev Kassil syntyi maalaislääkärin perheeseen. Hän opiskeli Moskovan yliopistossa ja työskenteli lehtimiehenä. 1920-luvun lopulla hän alkoi kirjoittaa lasten- ja nuortenkirjoja Vladimir Majakovskin vaikutuksesta. Pienoisromaanit ”Konduiitti” ("Konduit", 1929) ja "Švambranija" (1931) perustuvat kirjailijan omakohtaisiin kokemuksiin Venäjän vallankumouksen ajalta. ”Sankarin veli” ("Tšerjomys – brat geroja", 1938) luo ihanteellisen kuvan isovelistä haaveilevasta lastenkodin kasvatista. ”Minun kalliit poikani” ("Dorogije moi maltšiški", 1944) on omistettu lastenkirjailija Arkadi Gaidarille. Maks Poljanovskin kanssa kirjoitettu, toisen maailmansodan nuoresta sankarista kertova ”Nuorimman pojan katu” ("Ulitsa mladšego syna", 1949) sai Stalin-palkinnon vuonna 1950. Kirjan "Pro žizn sovsem horošuju" (”Kertomus oikein kunnon elämästä”, 1959) aiheena on tulevaisuuden kommunistinen yhteiskunta. Kassil tunnetaan myös urheiluaiheisista romaaneistaan, esim. "Vratar respubliki" (”Tasavallan maalivahti”, 1937).


title: Parasta aikaa (televisiosarja)

text: Parasta aikaa on suomalainen komediallinen draamasarja, jonka esittäminen alkoi Yle TV2 -kanavalla 26. joulukuuta 2009. Sarjassa on yhteensä kymmenen osaa.


title: Parasta aikaa (televisiosarja)

text: Sarja kertoo Heinosen opettajaperheestä, johon kuuluu äiti Satu, isä Erkki sekä lapset Eve, Otto ja Tiuku.


title: Ankkojen maailmanhistoria

text: Ankkojen maailmanhistoria on Disneyn sarjakuvamaailmaan perustuva sarjakuvakirjasarja. Kuusiosaisen kirjasarjan edetessä kuljetaan Ankkalinnan mukana koko maailmanhistorian läpi. Jokaisessa sarjan kirjassa on yli 300 sivua.


title: Ankkojen maailmanhistoria

text: Kovakantinen sarja julkaistiin 2009-2012. Vuonna 2017 sarjaa alettiin julkaisemaan pokkariversiona.


title: Kiowa Gordon

text: Kiowa Gordon (s. 25. maaliskuuta 1990) on yhdysvaltalainen näyttelijä. Hän on tullut tunnetuksi roolistaan ihmissusi Embry Callina elokuvissa "Twilight – Uusikuu" (2009) ja "Twilight – Epäilys" (2010).


title: Kiowa Gordon

text: Gordon kasvoi Arizonassa, Utahissa ja Kaliforniassa. Hän on toiseksi nuorin seitsemästä lapsesta. Hänen äitinsä Camille Nighthorse Gordon on myös näyttelijä. Gordon kävi Cactus Shadows high schoolia Cave Creekissä, Arizonassa. Sukujuuriltaan Gordon on alkuperäisamerikkalainen ja kuuluu hualapai-heimoon. Hän kuuluu Myöhempien Aikojen Pyhien Jeesuksen Kristuksen kirkkoon.


title: Kiowa Gordon

text: Vuonna 2009 Gordon näytteli ihmissusi/hahmonvaihtaja Embry Callia elokuvassa "Twilight – Uusikuu", joka perustuu Stephenie Meyerin "Houkutus"-fantasiakirjasarjan toiseen osaan "Uusikuu". Gordon ja Meyer kuuluvat molemmat Myöhempien Aikojen Pyhien Jeesuksen Kristuksen kirkkoon ja käyvät samassa kirkossa Arizonassa. Gordon koe-esiintyi rooliin avoimessa koe-esiintymistilaisuudessa ja muutamaa viikkoa myöhemmin sai kuulla saaneensa roolin. Hän on mukana "Twilight – Uudenkuun" vuoden 2010 jatko-osassa "Twilight – Epäilys".


title: Kiowa Gordon

text: Gordon näyttelee myös vuoden 2011 elokuvissa "Into the Darkness" ja "Murder for Dummys".


title: Cupori

text: Cupori Oy on suomalainen metalliteollisuusyritys. Yhtiön kotipaikka on Pori ja tuotantotilat sijaitsevat Porin Kuparipuistossa. Cuporin toimiala on kuparin valmistus. Yhtiö tuottaa muun muassa kuparisia LV-asennus- ja teollisuusputkia.


title: Cupori

text: Outokummun Porin metallitehdas valmistui vuonna 1941. Perustamisen taustalla olivat puolustusvoimien tarpeet. Tuotannosta kolme neljäsosaa meni sotatarvikkeisiin. Sodan jälkeen tehdas osallistui myös sotakorvauksiin. Outokummun Porin tehtaat nousivat yhtiön suurimmaksi yksiköksi.


title: Cupori

text: Outokumpu päätti 2000-luvulla keskittyä ruostumattomaan teräkseen ja myi vuonna 2005 kupariliiketoiminnastaan pääosan pääomasijoitusyhtiö Nordic Capitalille. Outokummulle jäi tuolloin vielä kupariputkia valmistanut Copper Tube & Brass -divisioona. Sen yhtiö myi divisioonan toimivalle johdolle vuonna 2008. Ostettu liiketoiminta jaettiin kahteen yhtiöön, jolloin Porin tehdas alkoi toimia Cupori-nimellä.


title: Cupori

text: Nykyinen yhtiö on perustettu 2014, jolloin Cupori Oy myytiin itävaltalaisessa omistuksessa olevalle Cupori Limitedille.


title: Petri Kuljuntausta

text: Petri Kuljuntausta (s. 28. helmikuuta 1961 Tampere) on suomalainen säveltäjä, muusikko ja äänitaiteilija, jonka musiikkia on julkaistu Suomen ohella muun muassa Australiassa, Englannissa ja Yhdysvalloissa. Hän on kirjoittanut myös kolme kirjaa elektronisesta musiikista ja äänitaiteesta, kuten "On-Off", joka on ensimmäinen kokonaisesitys suomalaisen elektronisen musiikin ilmiöistä ja kehittymisestä.


title: Petri Kuljuntausta

text: Petri Kuljuntaustalle myönnettiin taiteen valtionpalkinto vuonna 2005. Kuljuntausta käyttää teoksissaan sekä sähköisiä instrumentteja että luonnon ja urbaanin ympäristön ääniä. Hänen teoksiaan on julkaistu myös osana kokeellisia elokuvia tai yhteistyössä kuvataiteilijoiden ja tanssijoiden. Kuljuntausta on toiminut myös äänitaiteeseen erikoistuneen Äänen Lumo ry:n hallituksessa, jota hän on ollut perustamassa vuonna 1995.


title: Etelä-Pohjanmaan Opisto

text: Etelä-Pohjanmaan Opisto on Ilmajoen Luomankylässä sijaitseva kansanopisto. Vuonna 1892 perustettu opisto on uskonnollisesti ja poliittisesti sitoutumaton. Koulutustarjontaan kuuluvat lukuvuoden mittaiset opintolinjat, ammatillinen perus- ja lisäkoulutus, avoimen yliopiston opetus, lyhytkurssit sekä muut koulutustapahtumat. Opisto toimii myös erilaisten yksityisten tilaisuuksien pitopaikkana ja järjestää tarvittaessa kokous-, majoitus- ja ruokapalveluita.


title: Etelä-Pohjanmaan Opisto

text: Etelä-Pohjanmaan Opiston syntysanat lausuttiin 29. kesäkuuta 1891 Ilmajoen Ala-Antilassa, jossa pidetyn eteläpohjalaisten ylioppilaiden kesäkokouksen yhteydessä pidettiin myös opiston perustava kokous. Ajatus kansanopiston perustamisesta oli herännyt pari vuotta aiemmin Helsingin yliopiston Pohjalaisessa Osakunnassa, ja sijaintipaikaksi kaavailtiin myös Lapuaa, Laihiaa ja Seinäjokea. Alkuperäinen nimi oli Etelä-Pohjanmaan suomalainen kansanopisto, joka lyheni vuonna 1925 muotoon Etelä-Pohjanmaan kansanopisto. Myöhemmin nimeksi vakiintui Etelä-Pohjanmaan Opisto.


title: Etelä-Pohjanmaan Opisto

text: Opiston yhtenä perustajana ja ensimmäisenä rehtorina vuosina 1892–1904 ja 1908–1912 toimi sittemmin kansanedustajana ja opetusministerinäkin ollut Niilo Liakka. Opiston johtajista myös Heikki Hosia toimi myöhemmin opetusministerinä vuosina 1959–1962. 1930-luvun alkupuolella opistoa johti kansanopistolaitoksen kehittäjänä myöhemmin tunnettu Mauno Karttunen.Opiston rehtorina vuosina 1960–1986 toimi Tuomas Tapola. 2010-luvulla rehtorina toimii Kyösti Nyyssölä. Kaikkiaan opistolla on ollut 13 rehtoria.


title: Etelä-Pohjanmaan Opisto

text: Opiston ensimmäinen toimipaikka vuokrattiin Ala-Hannukselan talosta Kyrönjoen rannalta. Sen jälkeen opisto toimi kolme vuotta kolmessa lähekkäisessä talossa Alapäässä. Nykyinen opisto rakennettiin Korven tilan isännän Paul Roschierin tarjoamalle männikköharjulle Vestanåsille, jota pidettiin yleisesti Ilmajoen kauneimpana. Tammikuussa 1896 käyttöön vihityn päärakennuksen suunnitteli arkkitehti Josef Stenbäck ottamatta siitä palkkiota.


title: Etelä-Pohjanmaan Opisto

text: Opisto toimi alkuvaiheessa tiiviissä yhteistyössä nuorisoseuraliikkeen kanssa. Myös monet maakunnan vaikuttajat tukivat opiston työtä, kuten kansanedustajat Juho Erkki Antila, Kaarlo Lanne ja Mikko Luopajärvi sekä kirjailija Santeri Alkio, Orisbergin kartanon isäntä Edward Björkenheim ja vaasalainen hovioikeudenneuvos Oskar Rewell. Opiston toimintaa ovat vuosikymmenten varrella tukeneet myös Ilmajoen kunta ja seurakunta.


title: Saksan jalkapalloskandaali 2005

text: Saksan jalkapallonskandaali 2005 oli useita Saksan jalkapallosarjoja koskettanut sopupeliskandaali, jossa kroatialaisen Ante Sapinan johtama vedonlyöntiorganisaatio lahjoi erotuomareita ja pelaajia. Ringin epäiltiin järjestäneen 23 ottelun tuloksen 2. Bundesliigassa, Regionalligassa ja Saksan cupissa. Petoksen arvoksi on arvioitu yli kaksi miljoonaa euroa.


title: Saksan jalkapalloskandaali 2005

text: Skandaalin keskeinen henkilö oli erotuomari Robert Hoyzer, joka tuomitsi otteluita. Hän tunnusti vaikuttaneensa tuloksiin. Hoyzer sai elinikäisen toimitsijakiellon ja hänet tuomittiin kahden vuoden ja viiden kuukauden vankeuteen. Myös toinen erotuomari, Dominik Marks, sai ehdollista vankeutta. Vedonlyöntiorganisaatiota johtanut Sapina sai kahden vuoden ja 11 kuukauden tuomion.


title: Jack Russell -terrieri

text: Jack Russell -terrieri eli Working Jack Russellin terrieri on pitkäikäinen terrierirotu. Sitä käytetään yleisesti luolastukseen. Pienen kokonsa, nopeutensa ja älykkyytensä ansiosta se on hyvä luola- ja agilitykoira. Se tarvitsee paljon liikuntaa ja aktiviteettia, ettei pura energiaansa tuhoamalla kotia.


title: Jack Russell -terrieri

text: The Jack Russell Terrier Club of Great Britain perustettiin vuonna 1974, kun pieni joukko alkuperäisen Jack Russell -terrierin omistajia kokoontui yhteisenä määränpäänään oikean metsästävän Jack Russell -terrierin suojeleminen.


title: Jack Russell -terrieri

text:
Nykyisin maailmassa Jack Russell -terrierinä tunnettu metsästysterrieri on säilynyt tällaisenaan yli 200 vuotta.
Rodun oma rotuyhdistys (JRTCGB) ei ole mennyt kennelliiton alaiseksi, koska haluaa rodun pysyvät tällaisenaan ja metsästävän. Se haluaa myös säilyttää metsästävän terrierityypin ja suojella rotua rappeutumiselta. JRTCGB-SF järjestää toimintaa alueittain ja näyttelyitä pari kertaa vuodessa.


title: Heikki Lehmusto (painija)

text: Heikki Heikinpoika Lehmusto (vuoteen 1906 Lindholm, 30. elokuuta 1884 Kerkkoo, Porvoon mlk – 22. syyskuuta 1958 Turku) oli suomalainen painijana tunnettu urheiluvaikuttaja, yliopiston opettaja, toimittaja ja kirjailija.


title: Heikki Lehmusto (painija)

text: Lehmuston vanhemmat olivat mökkiläinen, talollisen poika Heikki Lindholm (Uusi-Lampila) ja Kaisa Lindholm (Niesi). Hän pääsi ylioppilaaksi 1906, valmistui filosofian kandidaatiksi 1913 ja väitteli tohtoriksi 1923.


title: Heikki Lehmusto (painija)

text: Lehmusto työskenteli Helsingin suomalaisen yksityislyseon filosofian ja suomen kielen opettajana 1925–1935, Turun suomalaisen lyseon historian vanhempana lehtorina 1935–1954, Turun yliopiston filosofian dosenttina 1935–1952 sekä Turun yliopiston yhteydessä toimivan Porthan-Seuran sihteerinä 1938-1944. Lehmusto oli päätoimittajana Aitosuomalainen-lehdessä 1924–1927 ja 1929 sekä Suomen Voimailulehdessä 1923–1928.


title: Heikki Lehmusto (painija)

text: Lehmusto kuului Suomen miesten voimistelujoukkueeseen, joka voitti pronssia Lontoon kesäolympialaisissa 1908. Lehmusto oli myös akateeminen painimestari 1914 ja 1915. Hän toimi painijain johtajana olympiakisoissa Antwerpenissa 1920, Amsterdamissa 1928 ja Berliinissä 1936. Hän oli Suomen painiliiton puheenjohtaja vuosina 1932–1940.


title: Heikki Lehmusto (painija)

text: Lehmuston kirjallinen tuotanto sisälsi painiaiheisia teoksia sekä myös filosofiaa ja erityisesti Johan Vilhelm Snellmania käsitteleviä kirjoja.


title: Pohjolan tytär (sävellys)

text: Pohjolan tytär op. 49 on Jean Sibeliuksen vuonna 1906 säveltämä sinfoninen runo.


title: Pohjolan tytär (sävellys)

text: "Pohjolan tyttären" syntyhistoria on hämärän peitossa. Sibelius työsti keväällä 1906 sävelrunoa "Luonnotar", mutta hylkäsi aiheen ja toteutti sen vasta seitsemän vuotta myöhemmin teoksena sopraanolle ja orkesterille. Kesäkuussa säveltäjä kirjoitti kustantajalleen Lienaulle uudesta sävellyksestä, joka perustui Väinämöisen ja Pohjolan tyttären tarinaan. Teoksen nimi oli lopulta kustantajan valinta: Sibeliuksen ehdotuksia olivat "Väinämöinen" ja "L'aventure d'un héros". Sävellys valmistui syksyllä, ja venäläinen pianisti Aleksandr Ziloti kutsui säveltäjän johtamaan teoksensa Pietariin, jossa kantaesitys tapahtui 29. joulukuuta 1906. Teos sai hyvän vastaanoton sekä muusikoilta että arvostelijoilta. Sibeliusta kehuttiin muun muassa omaleimaisista orkesteriväreistä, spontaaniudesta ja muodon uudenaikaisuudesta.


title: Pohjolan tytär (sävellys)

text:
"Pohjolan tytär" edustaa Sibeliuksen tuotannossa tyylillistä murrosvaihetta. Erik Tawaststjernan mukaan sävelruno on kuin januksenpää:
"Väinämöisen-kasvot katsovat taaksepäin myöhäisromantiikan jykevästi veistokselliseen sävelmaailmaan, kun taas toiset, ilmojen tyttären kasvot suuntautuvat impressionistiseen taivaanrantaan."
Sibelius laajensi tavanomaista orkesterikokoonpanoaan piccololla, englannintorvella, bassoklarinetilla, kontrafagotilla, kahdella kornetilla ja harpulla. Hän muovasi teoksen ohjelmallisen taustan tekstiksi, jonka kustantaja julkaisi partituurissa saksaksi runomuotoisena. Muodoltaan teos edustaa vapaata sonaattimuotoa, jonka kertausjakso huipentuu voimakkaasti, minkä jälkeen kappale päättyy lyhyeen codaan. Tritonuksen käytöllään teos ennakoi säveltäjän neljättä sinfoniaa. Tawaststjernan mukaan "Pohjolan tytär" on Sibeliuksen merkittävimpiä teoksia: se on yhtä säihkyvä kuin Richard Straussin sinfoniset runot mutta niitä yhtenäisempi.


title: Keksitty keskiaika

text: Keksitty keskiaika ja aaveaika ( ja "Phantomzeit") ovat saksalaisen tutkijan Heribert Illigin antamia nimityksiä vuosien 614–911 jaa. väliselle ajanjaksolle, jota ei hänen käsityksensä mukaan todellisuudessa ollut. Tätä teoriaa, jonka mukaan laskuvirheiden ja suoranaisten asiakirjaväärennösten tuloksena ajanlaskussa on lähes kolmensadan vuoden virhe, kutsutaan ”aaveaika-hypoteesiksi”.


title: Keksitty keskiaika

text: Historiantutkimuksen valtavirta on torjunut Illigin hypoteesin ehdottomasti, mutta se on saanut osakseen jonkin verran mielenkiintoa julkisuudessa.


title: Keksitty keskiaika

text: Illigin hypoteesin perustana on nykyisin käytössä olevan ajanlaskun kriittinen tarkastelu. Illigin mukaan paavi Gregorius III:n vuonna 1582 toimeenpanemassa kalenteriuudistuksessa tehty kymmenen päivän korjaus oli kolme päivää liian lyhyt: juliaanisen kalenterin virheen olisi tuolloin pitänyt olla jo 13 päivää. Tästä Illig päättelee, että ajanlaskun alusta oli kulunut noin kolmesataa vuotta luultua vähemmän.


title: Keksitty keskiaika

text: Illigin mukaan harvoissa tunnetuissa kyseiselle ajanjaksolle ajoitetuissa historiallisissa asiakirjalähteissä puhutaan vain harvoin yksiselitteisesti nimeltä mainituista henkilöistä. Lisäksi hän esittää, että kolmesataa ylimääräistä vuotta olisi helposti voitu lisätä asiakirjoihin 900-luvun ja 1200-luvun välisenä aikana, jolloin suuri osa vanhoista dokumenteista tuhottiin pyyhkimällä ne puhtaiksi uusiokäyttöä varten. Historioitsijat ovat vastanneet, että Illigin väitetyltä aaveajalta tunnetaan noin 7 000 asiakirjaa, ja erityisesti 800-luvun luostarien kirjallinen perintö on huomattavan laaja.


title: Keksitty keskiaika

text: Illig perustelee väitettään myös sillä, että noin vuosille 600–900 ajoitettuja arkeologisia löytöjä on hänen mukaansa äärimmäisen vähän. Valtavirran historioitsijoiden mukaan tuon ajan löytöjä on olemassa runsaasti.


title: Keksitty keskiaika

text: Tähtitieteelliset selvitykset, jotka puhuvat Illigin hypoteesia vastaan, perustuvat hänen mukaansa lähtökohtaisesti epäluotettavaan aineistoon.


title: Kalamalja

text: Kalamalja-keskustelu on keskustelun muoto, joka soveltuu suurille ryhmille. Kalamaljoja järjestetään yleensä osallistavissa tapahtumissa, kuten epäkonferensseissa. Kalamaljan avulla koko ryhmä voi osallistua keskusteluun.


title: Kalamalja

text: Sisimpään rinkiin asetetaan neljästä viiteen tuolia, jotka muodostavat kalamaljan. Loput tuolit asetellaan sisäkkäisiksi renkaiksi kalamaljan ympärille. Kalamalja täytetään joko vapaaehtoisilla tai erikseen valituilla osallistujilla, muiden istuessa tuoleille kalamaljan ympärille. Avoimessa kalamaljassa yksi tuoli jätetään tyhjäksi, kun taas suljetussa kalamaljassa kaikki tuolit täytetään. Tilaisuuden juontaja esittelee aiheen ja osallistujat aloittavat keskustelun aiheesta. Kalamaljan ympärillä oleva yleisö seuraa keskustelua.


title: Kalamalja

text: Avoimessa kalamaljassa kuka tahansa yleisön jäsen voi koska tahansa tulla istumaan kalamaljan vapaalle tuolille ja näin liittyä keskusteluun. Kun näin käy, yhden kalamaljassa jo olleen henkilön on vapaaehtoisesti jätettävä paikkansa ja siirryttävä yleisöön. Keskustelun edetessä osallistujat siirtyvät kalamaljan ja yleisön välillä varsin usein. Yleisön koosta riippuu, kuinka moni yleisön jäsen ehtii käydä kalamaljassa ja osallistua keskusteluun. Kun aika loppuu, kalamalja suljetaan ja juontaja esittää keskustelun yhteenvedon.


title: Kalamalja

text: Suljetussa kalamaljassa alussa valitut osallistujat keskustelevat tietyn sovitun ajanjakson verran. Kun aika päättyy, he poistuvat kalamaljasta ja uusi ryhmä täyttää sen. Tämä jatkuu, kunnes riittävän moni yleisön jäsen on ehtinyt käydä kalamaljassa. Kun viimeinen ryhmä on valmis, juontaja sulkee kalamaljan ja esittää keskustelun yhteenvedon.


title: Kalamalja

text: Kalamalja-keskustelun tärkein etu on sen soveltuvuus suurille ryhmille. Toinen etu on se, että puhujien ja yleisön välille ei tehdä jyrkkää erottelua. Nämä syyt ovat tehneet kalamaljoista suosittuja osallistavissa ryhmätapaamisissa sekä epäkonferensseissa ja muissa perinteisistä konferesseista poikkeavissa tilaisuuksissa.


title: Kalamalja

text: Ryhmä jaetaan kahteen osaan siten, että molempien ryhmien jäsenillä on jokin yhteinen piirre. Esimerkkejä jaosta ovat aikuiset ja nuoret, miehet ja naiset, jne. Ryhmät tapaavat erikseen ja tuottavat kolmesta neljään kysymystä toiselle ryhmälle, jotka kirjoitetaan korteille. Tämän jälkeen ryhmät kootaan yhteen ja kortit vaihdetaan ryhmien välillä. Rakennetaan kalamalja, jonka ympärillä on kaksi tuolirinkiä, yksi kummallekin ryhmälle. Sisäringissä oleva ryhmä lukee kysymyksen ja käy keskustelun siitä. Ulkoringissä olevat kuuntelevat, mutteivät puhu. Kun kaikki kysymykset on käsitelty ja kaikki sisäringissä olevat ovat saaneet sanoa sanottavansa, ringit vaihdetaan ja prosessi toistetaan. Ryhmien tuottamat kysymykset voivat olla teemaltaan samoja, tai erilaisia. Tämä muunnelma toimii 30-60 hengen tilaisuuksissa ryhmäleikkinä.


title: Kalamalja

text: Toisessa muunnelmassa kalamaljaa jatketaan tietyn ajan verran, esimerkiksi 30 minuuttia. Tämän jälkeen tilaisuuden juontaja pysäyttää kalamaljakeskustelun ja pyytää yleisöstä kommentteja ja kysymyksiä.


title: Tim Pawlenty

text: Timothy James ”Tim” Pawlenty (s. 27. marraskuuta 1960 Saint Paul, Minnesota) on yhdysvaltalainen republikaanipuolueen poliitikko. Hän toimi Minnesotan osavaltion kuvernöörinä vuosina 2003–2011. Vuosina 1993–2003 hän oli Minnesotan edustajainhuoneen jäsen.


title: Tim Pawlenty

text: Pawlenty asettui ehdokkaaksi republikaanien esivaalikilpaan vuoden 2012 presidentinvaaleihin, mutta ilmoitti vetäytyvänsä kisasta jäätyään elokuussa 2011 Iowan koeäänestyksessä kolmanneksi Michele Bachmannille ja Ron Paulille.


title: Tim Pawlenty

text: Pawlenty opiskeli valtio-oppia ja lakia Minnesotan yliopistossa. Hän on naimisissa ja hänellä on kaksi tytärtä.


title: Tapio Nousiainen

text: Toivo Tapio Nousiainen (7. toukokuuta 1914 Pielavesi – 30. lokakuuta 1981 Kuopio) oli kristillinen kirjailija, lakimies ja teologian kandidaatti. Hänellä oli ylempi oikeustutkinto Helsingin yliopistosta vuodelta 1938, ja lakitieteen tohtori hänestä tuli 1961.


title: Tapio Nousiainen

text: Nousiaisen tunnetuimpia teoksia ovat "Leipää ja suolaa" (1973) ja "Yksi ainoa elämä" (1980). Ensin mainittu on uudenlainen, aikansa Suomeen sijoittuva "Psalmien kirja". Yksi ainoa elämä varoittelee kadotuksen tuskista, ja siihen sisältyy vähän myös katolisen kirkon kritiikkiä. Siitä on useimpina vuosina ilmestymisensä jälkeen otettu uusintapainos. Se on käännetty viroksi nimellä "Ainult üks elu". Lisäksi hän kuvaili peitenimiä käyttäen omaa elämäänsä ja läheistensä elämää vuoteen 1974 asti romaanissaan "Katkennut korsi".


title: Tapio Nousiainen

text: Tapio Nousiainen tuli uskoon vuonna 1952 ja liittyi saman vuoden syksyllä Kuopion Vapaaseurakuntaan. Siitä lähtien hän kuului enimmäkseen Suomen Vapaakirkkoon, tosin välillä helluntaiherätykseen.


title: Tapio Nousiainen

text: Nousiainen puhui ja toimi 1960–1970-luvulla Suomessa kristittyjen yhteyden, esimerkiksi yhteisen esirukouksen ja evankelioinnin (Jeesuksesta todistamisen) puolesta. Hän kirjoitti aiheesta kirjan "Että he kaikki yhtä olisivat". Lisäksi hän osallistui aktiivisesti yhteiskristillisiin Ashram-kokouksiin ja piti raamattutunteja vuosina 1970-1980 Kansan Raamattuseuran toimintakeskuksessa Oronmyllyllä, Etelä-Karjalan Parikkalassa. Nousiainen saarnasi hengellisissä tilaisuuksissa ympäri Suomea tuomarin ja kirjailijan töidensä ohella, ja silloin tällöin hän teki saarnamatkoja myös ulkomaille.


title: Tapio Nousiainen

text: Vaikka 1970-luvun puolivälin jälkeen hänen terveytensä heikkeni esimerkiksi diabeteksen, aivoverenkiertohäiriön ja sydänvaivojen takia, Nousiainen jaksoi kirjoittaa kirjoja kuolemaansa asti.


title: Mikä lapselle nimeksi

text: Mikä lapselle nimeksi on Eeva Riihosen kirjoittama ja Tammen vuonna 1992 julkaisema kirja suomalaisista etunimistä. Luonteeltaan teos on vanhemmille tarkoitettu opas lapsen nimen valintaan. Hakemistossa on noin 2900 etunimeä.


title: Läheltä ja kaukaa

text: Läheltä ja kaukaa on Flegmaatikkojen 26. helmikuuta 2001 julkaistu debyyttialbumi, jonka julkaisi Poko Records. Levyltä julkaistiin singlet "Hallitse & hajoita", "Ei epäilystä" sekä "Mutsin luona". Albumin tuotannosta vastaa kokonaan Tiedemies.


title: Livery Stable Blues

text: ”Livery Stable Blues” on amerikkalainen jazzsävellys vuodelta 1917, jonka tekijänoikeuden omistavat Ray Lopez ja Alcide Nunez. Original Dixieland Jass Band nauhoitti kappaleen 26. helmikuuta 1917, ja tuloksena olleesta singlestä tuli ensimmäinen julkaistu jazznauhoite.


title: Livery Stable Blues

text: Original Dixieland Jass Band oli ryhmä valkoisia muusikoita New Orleansista. Yhtye oli saavuttanut suosiota soittamalla Schiller's Cafessa Chicagossa ja Reisenweber's Restaurantissa New Yorkissa. New Orleansin musiikkityylin nousu kansalliseen suosioon oli pitkälti heidän ansiotaan.


title: Livery Stable Blues

text: ODJB nauhoitti testimateriaalia levy-yhtiö Columbialle 30. tammikuuta 1917, mutta sessiot eivät johtaneet käyttökelpoisiin nauhoitteisiin. Helmikuun 26. päivänä yhtye nauhoitti ”Livery Stable Bluesin” ja ”Dixie Jass Band One-Stepin” (joka tunnetaan nykyisin paremmin nimellä ”Original Dixieland One-Step”) Victor-levy-yhtiölle. Victorin johto julkaisi levyn nopeasti, ja siitä tuli välitön hitti.


title: Livery Stable Blues

text: Singlestä tuli nopeasti suosittu, ja se oli mahdollisesti ensimmäinen populaarimusiikkinauhoite jota myytiin miljoona kappaletta. Singlen suosio vakiinnutti jazzin aseman koko kansan musiikkina ja synnytti kysyntää pienille jazzbändeille New Yorkissa ja Chicagossa aikana, jolloin muusikoiden oli yhä vaikeampaa löytää työtä New Orleansissa.


title: Livery Stable Blues

text: Molempiin singlen kappaleisiin oli alun perin merkitty säveltäjäksi kaikki yhtyeen jäsenet. Siitä huolimatta kaksi neworlansilaista muusikkoa, Ray Lopez ja Alcide Nunez, ehtivät rekisteröidä kappaleen tekijänoikeudet ennen ODJB:tä. Nunez oli ODJB:n entinen klarinetisti ja Lopez oli soittanut monien yhtyeen jäsenten kanssa New Orleansissa, muun muassa Papa Jack Lainen kokoonpanoissa. Lopezin ja Nunezin ehdittyä rekisteröidä tekijänoikeudet kappaleeseen, ODJB:n jäsenet julkaisivat ”Livery Stable Bluesin” omana sävellyksenään nimellä ”Barnyard Blues”. Molemmat osapuolet kustantajineen haastoivat toisensa oikeuteen, mutta juttuun ei saatu ratkaisua ja tuomari esitti omat epäilynsä siitä voidaanko muusikoiden, jotka eivät osaa lukea tai kirjoittaa nuottikirjoitusta, ylipäänsä katsoa ”säveltäneen” mitään.


title: Livery Stable Blues

text: Samaan aikaan toinen oikeusjuttu nousi yhden ”Dixie Jass Band One-Stepin” osan yhtäläisyyksistä Joe Jordanin 1909 sävellykseen ”That Teasin' Rag”. Myöhemmissä kappaleen painoksissa Jordan on merkitty yhdeksi säveltäjistä ja hänelle myönnettiin osansa kappaleen rojalteista.


title: Livery Stable Blues

text: Victorin singlen noustua hitiksi Columbia kutsui yhtyeen nauhoittamaan uudelleen, ja julkaisi ”Indianan” ja ”At the Darktown Strutters' Ballin”. Columbian johto valitsi kaksi Tin Pan Alleyn pophittiä, mahdollisesti välttääkseen Victorin nauhoitusten aiheuttamat tekijänoikeusongelmat.


title: Livery Stable Blues

text: Musiikillisesti ”Livery Stable Blues” seuraa 12 tahdin blueskaavaa. Se alkaa neljän tahdin mittaisella alkusoitolla, jota seuraa kolme peräkkäistä teemaa, jokainen toistettuna kahdesti. Kolmannessa teemassa soittimet matkivat erilaisia maatilan eläimiä: klarinetti kukkoa, kornetti hevosta, ja pasuuna lehmää. Tämän jälkeen kaikki kolme teemaa toistetaan, ja kappale loppuu yhden tahdin mittaiseen koodaan.12. helmikuuta 1924 Paul Whiteman avasi kuuluisan konserttinsa Aeolian Hallissa New Yorkissa ”Livery Stable Bluesilla” havainnollistaakseen varhaisten jazzbändien soittotyyliä.


title: Rastas (kirja)

text: Rastas on Reija Kaskiahon kirjoittama kirja vuodelta 2005. Sille myönnettiin julkaisuvuonnaan Topelius-palkinto.


title: Rastas (kirja)

text: Kirja kertoo 15-vuotiaasta Lotta-tytöstä, joka tapaa unelmiensa miehen Jaken. Lotalla ja Jakella menee hyvin, kunnes Lotta tajuaa olevansa raskaana, ja siitä alkaa nuoren parin vuoristorata. He muuttavat omaan asuntoon ja käyvät yhdessä äitiysneuvolassa, mutta Jake huomaa ettei olekaan riittävän vahva. Hän lähtee pois Lotan luota, ja Lotalle jää vastuu lapsesta huolehtimisesta.


title: Tapiolan Voimistelijat

text: Tapiolan Voimistelijat on espoolainen voimisteluseura. Seura tarjoaa liikuntaa ja voimistelua kaikenikäiselle jäsenistölleen. Tarjolla on lasten jumppia sekä aikuisten ryhmäliikuntatunteja Espoossa niin Tapiolan, Mankkaan, Kilon kuin Leppävaaran alueella. Joukkuevoimistelussa tavoitteena on tarjota jokaiselle voimistelijalle mahdollisuus harrastaa joukkuevoimistelua omalla taito- ja tavoitetasolla.


title: Tapiolan Voimistelijat

text: Seura on jäsenseurana seuraavissa:


title: Tapiolan Voimistelijat

text: Seurassa oli vuoden 2013 lopussa yli 1 300 jäsentä.


title: Tapiolan Voimistelijat

text: Seurasta käytetään lyhennettä Tapvo.


title: Tapiolan Voimistelijat

text:
Tapiolan Voimistelijoiden Elegia-joukkue on edustanut Suomea kolmissa joukkuevoimistelun MM-kilpailuissa:
Elegia on saavuttanut myös useita SM-mitaleita.


title: Tapiolan Voimistelijat

text: Vuonna 2014 seura viettää 50-vuotisjuhlavuottansa. Se perustettiin vuonna 1964 nimellä Tapiolan Naisvoimistelijat. Nykyinen nimi otettiin käyttöön vuonna 1995. Seurasta käytetään lyhennettä Tapvo.


title: Nanonuppu

text:
Nanonuppu on fullereenin ja nanoputken muodostama materiaali, joka
yhdistää fullereenien kemialliset ominaisuudet ja nanoputkien mekaaniset ominaisuudet
sekä sähkönjohtavuuden.  Kyseiset
ominaisuudet ovat hyviä muun muassa kosketusnäyttöteknologiaan. Nanonuppua
hyödyntäviä sovelluksia on muutamia markkinoilla, mutta sen kehitystyö on vielä
kesken.


title: Nanonuppu

text:
Nanonupun mahdollisuuksia on tutkittu 2000-luvun puolivälistä
lähtien. Vuonna 2004 Teknillisestä korkeakoulusta irtautui spin-off yritys
Canatu Oy. Yritys perustettiin nanonuppujen tutkimista ja kaupallista
hyödyntämistä varten. Perustajajäseninä olivat muun muassa tutkijat Esko
Kauppinen, David Brown, Albert Nasibulin ja Hua Jiang. Vuonna 2006
tutkimusryhmä teki läpimurron ja he onnistuivat syntetisoimaan nanoputkia
joihin oli liittynyt fullereeneja kovalenttisella sidoksella.  Nanonupuissa on ominaisuuksia aikaisemmin
löydetyistä hiilen allotroopeista: nanoputkista ja fullereeneista.


title: Nanonuppu

text:
Nanonuppu on hiilen yhdistelmämateriaali, joka
muodostuu yksiseinäisistä nanoputkista ja niiden ulkopinnoille kiinnittyneistä
fullereeneista. Pallomaiset fullereenimolekyylit ovat kiinnittyneet nanoputkiin
kovalenttisilla sidoksilla. Putkien pinnoilla olevat pallomaiset rakenteet ovat
havaittavissa atomitason elektronimikroskooppikuvissa.


title: Nanonuppu

text:
Nanonupun ominaisuudet tulevat pääosin nanoputkesta ja
sen ominaisuuksista. Niiden sidokset ovat erittäin vahvat, ne ovat taipuisia ja
niiden sähköiset ominaisuudet ovat erinomaiset, kuten myös suuri
lämmönjohtokyky. Nanonuppu yhdistää fullereenien reaktiivisuuden ja hiilen
nanoputkien sähköiset, optiset ja mekaaniset ominaisuudet. Nanonuppujen
ansiosta nanoputkiin voidaan räätälöidä haluttuja optisia ja elektronisia
ominaisuuksia sekä kehittää kestäviä yhdistelmämateriaaleja.


title: Nanonuppu

text:
Ensimmäisen kerran nanonuppuja valmistettiin vuonna 2006 Teknisessä
korkeakoulussa suoritetussa kokeessa, joka perustui ferroseenihöyryn
hajoamiselle hiilimonoksidikaasussa. Hiilimonoksidia puhallettiin ferrosiinijauhetta
sisältävän kotelon läpi ja huoneenlämpöinen seos johdettiin vesijäähdytetyn
anturin läpi keraamiseen putkireaktoriin, jossa seokseen lisättiin
hiilimonoksidia. Seosta pidettiin 0,7 pascalin paineessa ja lämpötilaa
vaihdeltiin 800 °C ja 1 150 °C asteen välissä.


title: Nanonuppu

text:
Canatu tutkii nanonuppujen valmistusta kaupallista käyttöä silmällä pitäen.
Se valmistaa nanonuput ensiksi aerosolin eli hiukkasten ja kaasun seoksen
muotoon. Sitten nuput painetaan suoraan ohuen muovikalvon päälle joustavaksi
pinnaksi. Korkean teknologian nanomateriaali syntyy yksinkertaisella
prosessilla halvoista lähtöaineista, hiilimonoksidista, rautametallijauheesta
ja sopivista lisäaineista. Tämä on huomattava parannus nanoputkikalvon
perinteiseen valmistusprosessiin, joka on sekä monimutkainen että kallis ja
riski vahingoittaa kalvoa puhdistusvaiheessa on merkittävä.


title: Nanonuppu

text:
Nanonuppua voidaan soveltaa moneen eri käyttötarkoitukseen. Sillä
on todettu olevan lukuisia etuja mekaanisissa, sähköisissä, kemiallisissa ja
optisissa ominaisuuksissa nanoputkiin verrattuna.


title: Nanonuppu

text:
Nanopuppujen yhtenä sovelluksena on jatkokehitetty joustava
läpinäkyvä kalvo, joka tunnistaa kosketusta. Kalvo avaa uusia mahdollisuuksia
erityisesti joustavien kosketusnäyttöjen parissa. Kosketusnäytön voi sijoittaa
lähes minkä tahansa muotoiselle pinnalle. Johtoihin integroitavat painikkeet
tai muotoja muuttavat kosketusnäytöt saattavat olla tulevaisuuden sovelluksia.
Kalvot ovat joustavia, läpinäkyviä ja venyviä sekä niillä on erinomaiset
sähköiset ominaisuudet. Nanonuppuista tehtyjen kalvojen ominaisuutena on
havaita jopa kymmenen kosketusta samalla kerralla, joka entisestään lisää sen
käyttömahdollisuuksia.


title: Nanonuppu

text:
Nanonupuista tehtävien kalvojen valmistus on ollut
kallista, joten raaka-aineen kilpailukyky kuluttajamarkkinoilla on ollut
haasteellista. Käyttökohteena kalvolla on ollut älypuhelimien kosketusnäytöt.
Tuotetta ja valmistusmenetelmiä on kuitenkin kehitetty niin pitkälle, että
ensimmäiset massatuotantoon tarkoitetut tuotantokoneet on saatu käyttöön vuonna
2014. Tuotteita on valmistettu joitakin satoja tuhansia kappaleita, ja
tuotantoa on tarkoitus laajentaa vuoden 2015 aikana.


title: Nanonuppu

text:
Hyvistä ominaisuuksistaan huolimatta
nanonupputeknologiassa on vielä paljon kehitettävää. Esimerkiksi nanonupuista
valmistettujen muovikalvojen johtavuus ei ole riittävän hyvä laajoille
pinta-aloille, kuten hyvin suurille näytöille.


title: Nanonuppu

text:
Kehitys etenee kuitenkin suurin harppauksin. Vuodesta
2007 lähtien nanonupuista valmistettavan CNB-filmin (Carbon Nanobud) johtavuusominaisuuksia
on saatu kaksinkertaistettua aina 12 kuukauden välein. Tämä lisää filmin
käyttömahdollisuuksia tulevaisuudessa ja voi laajentaa sen käytön nopeastikin
suuren pinta-alan sovelluksiin.


title: Nanonuppu

text:
Kalvoteknologiaan perustuvia prototyyppejä kehitetään
jatkuvasti, mutta niiden tuotteistamisesta ei ole vielä varmuutta.
Potentiaalisia käyttökohteita nanonupuilla on kuitenkin monia. Se voisi
soveltua ominaisuuksiensa puolesta esimerkiksi muistipiireihin,
näyttöteknologiaan ja printattavaan elektroniikkaan.


title: VK TsSKA Moskova

text: MVK TsSKA Moskova on lentopalloseura Moskovasta, Venäjältä. TsSKA on yksi maailman menestyksekkäimpiä lentopallon seurajoukkueita. Kesällä 2009 armeijan johto päätti ettei joukkue osallistu Venäjän liigaan.


title: Kermasieppo

text: Kermasieppo ("Tregellasia capito") on Australiassa tavattava pensassieppoihin kuuluva varpuslintu.


title: Kermasieppo

text: Kooltaan kermasieppo on 12–13 cm pitkä. Lajin sukupuolet muistuttavat ulkonäöltään toisiaan. Selkä on lajilla väritykseltään oliivinvihreä ja pää harmaa. Vatsastaan ja rinnastaan lintu on keltainen. Otsa on valkoinen tai oranssiin vivahtava. Nuoret linnut ovat selästään punaruskeita ja vatsastaan vaaleankeltaisia valkoisin viiruin. Valkonaamasieppo ("Tregellasia leucops") muistuttaa kermasieppoa, mutta eroaa tästä mustan otsan ja valkoisten silmänympärysten perusteella.


title: Kermasieppo

text: Kermasieppoa tavataan Australian itärannikolta kahtena erillisenä populaationa. Pohjoisempi populaatio sijaitsee Queenslandin osavaltion koillisrannikolla ja eteläisempi populaatio Uuden Etelä-Walesin osavaltion alueella hieman Kauriin kääntöpiirin pohjoispuolella. Lajin elinympäristöä ovat kosteat eukalyptusmetsät sekä trooppiset ja subtrooppiset sademetsät. Kermasieppo viihtyy erityisesti tiheän kasvillisuuden joukossa.


title: Kermasieppo

text: Kermasiepon ravinto koostuu pääosin hyönteisistä, mutta toisinaan laji syö myös siemeniä. Lintu etsii ruokansa maasta tai puiden keskikerroksista.


title: Kermasieppo

text: Kermasiepot liikkuvat yleensä yksin tai pareittain. Ne ovat hiljaisia ja huomaamattomia lintuja. Lajin pesimäkausi kestää levinneisyysalueen pohjoisosissa heinäkuulta joulukuulle ja etelämpänä syyskuulta joulukuulle. Pesänsä lintu rakentaa pensaaseen ruohoista, sammalesta, juurista ja lehdistä sitoen ne yhteen hämähäkinseitillä. Naaras munii kaksi munaa ja hautoo niitä vajaat kolme viikkoa. Koiras ruokkii hautovaa naarasta ja osallistuu myös kuoriutuneiden poikasten hoitoon. Pesivällä parilla on apuna myös muita kermasieppoja, yleensä koiraita.


title: Konsan koulu

text:
Konsan koulu on Raision Ihalassa sijaitseva peruskoulu. Koulu on valmistunut vuonna 1902. Aluksi koulua kutsuttiin Ihalan kouluksi.
Konsan koulu on 2-luokkainen koulu, jolla on sama rehtori (Timo Tuusvuori) kuin Ihalan ja Krookilan kouluilla.
Konsan koulun 2 luokkaa (1b ja 2b) muodostavat 50 oppilaan ryhmän. Koululla on käytössään 5 huonetta, joista 2 on luokkahuoneita, 1 ryhmätyötila ja 2 eteistä. Koulurakennukseen kuuluu myös opettajan asuinkäytössä oleva yksiö. Koululla on 2 opettajaa, 1 keittäjä ja iltapäiväkerhon henkilökunta.


title: 14 Shades of Grey

text: 14 Shades of Grey on yhdysvaltalaisen nu metal -yhtye Staindin neljäs studioalbumi. Se ilmestyi toukokuussa 2003 Josh Abrahamin tuottamana. Se julkaistiin Flip Recordsin ja Elektra Entertainmentin kautta Yhdysvalloissa, Flip Recordsin ja WEA Internationalin kautta muualla. Albumilta julkaistiin singleinä kappaleet "Price to Play" (2003), "So Far Away" (2003), "How About You" (2004) ja "Zoe Jane" (2004). Levyllä oleva laulu "Layne" on tehty Alice in Chains -yhtyeen edesmenneen laulajan Layne Staleyn muistoksi. Kappale "Zoe Jane" on nimetty Staindin laulajan Aaron Lewisin tyttären mukaan.


title: 14 Shades of Grey

text: "14 Shades of Grey" nousi Billboard 200 -listan ykköseksi.


title: Harmaanaaman kirous

text: Harmaanaaman kirous on rap-artisti Solosen heinäkuussa 2009 julkaistu albumi. Albumin julkaisi Yellowmic. Solonen kirjoitti puolet albumin lyriikoista ollessaan vankilassa totaalikieltäytymisen takia. Levyn joidenkin kappaleiden lopussa kuuluu erilaisia vankilakuulutuksia. Kappaleesta "Jostain ei tingitä" on julkaistu musiikkivideo.Kappale "Rehellinen rikollinen" sisältää sampleja Tapio Rautavaaran kappaleista "Isoisän olkihattu" & "Ontuva Erikson".


title: Paul van Dyk

text: Paul van Dyk (oik. Matthias Paul, s. 16. joulukuuta 1971 Eisenhüttenstadt, Saksan demokraattinen tasavalta), on saksalainen DJ ja musiikkituottaja. Vuonna 2007 hänen albumeitaan on myyty maailmanlaajuisesti yli 4,5 miljoonaa kappaletta.


title: Elmira

text: Elmira voi tarkoittaa seuraavia paikkoja:


title: Lasse Friman

text: Lasse Antero Friman (s. 3. marraskuuta 1954 Helsinki) on entinen suomalainen nyrkkeilijä.


title: Lasse Friman

text: Friman edusti Suomea Montréalin 1976 olympialaisissa alle 63,5 kilon sarjassa. Hän hävisi ja karsiutui heti ensimmäisellä kierroksella. MM-kilpailuissa 1982 hän otteli alle 67 kilon sarjassa ja hävisi jälleen ensimmäisellä kierroksella. Hän voitti Pohjoismaiden mestaruuden vuosina 1976 (alle 63,5 kg) ja 1982 (67 kg) sekä samoina vuosina myös Suomen mestaruuden.


title: Lasse Friman

text: Friman edusti seuratasolla Tampereen Nyrkki-Miehiä ja Tampereen Voimailuseuraa. Hänellä on pituutta 181 senttimetriä.


title: Jorma Taipale

text: Jorma Kalevi Taipale (s. 15. huhtikuuta 1949 Helsinki) on entinen suomalainen nyrkkeilijä.


title: Jorma Taipale

text: Taipale edusti Suomea Montréalin 1976 olympialaisissa alle 75 kilon sarjassa. Hän hävisi ja karsiutui heti ensimmäisellä kierroksella. Hän voitti Pohjoismaiden mestaruuden vuonna 1975.


title: Jorma Taipale

text: Taipale edusti seuratasolla Helsingin Jyryä. Hän voitti Suomen mestaruuden vuosina 1973 ja 1975 sekä saavutti SM-hopeaa vuonna 1970 ja SM-pronssia vuonna 1971. Hän voitti useita TUL:n mestaruuksia. Hänellä on pituutta 183 senttimetriä.


title: Jorma Taipale

text: Jorma Taipale voitti vuonna 1968 Nuorten Suomen mestaruuden sarjassa 75 kg.


title: Heinis

text: Heinis (oikealta nimeltään Nico Salonen, s. 29. syyskuuta 1985, aikaisemmin Heinähattu) on suomalainen Yellowmic-levy-yhtiölle levyttävä rap-artisti.


title: Heinis

text: Heinis julkaisi esikoisalbuminsa "Tilapäinen taideteos" 10. kesäkuuta 2005 Yellowmic Recordsin kautta. Vuonna 2007 Heinis oli mukana "Adihasla" CD/DVD -julkaisulla. Seuraavana vuoden syksynä julkaistiin hänen toinen studioalbuminsa "Säätöpossu". Sekin Yellowmic Recordsin kautta. Heinis julkaisi "Vuos10nen"-nimisen yhteisalbumin Ezkin kanssa 1. joulukuuta 2010. Tämänkin albumin julkaisi Yellowmic Records. Heiniksen kolmas sooloalbumi "Tarantino" julkaistiin joulukuussa 2011. Heinis julkaisi "Eläin"-yhteisalbumin Ezkin kanssa maaliskuussa 2014. #HASLA Levy yhteistyössä Adi L Haslan Kanssa 2015 ja ENTROPIA soolo 2015.


title: Heinis

text: Työn alla 2016 tuleva Heinis & SLS : LOHIKÄÄRME Levy, Heinis & EZK : TBA & Soolo 100Km Ylös.


title: Pekka Ruokola

text: Pekka Pauli Vihtori Ruokola (s. 10. helmikuuta 1951 Koskenpää) on entinen suomalainen nyrkkeilijä.


title: Pekka Ruokola

text: Ruokola edusti Suomea Montréalin 1976 olympialaisissa raskaassa sarjassa. Hän selviytyi suoraan kolmannelle kierrokselle, jossa hävisi ensimmäisessä erässä tyrmäyksellä olympiavoittaja Teófilo Stevensonille.


title: Pekka Ruokola

text: Ruokola edusti seuratasolla Vilppulan Veikkoja, Mäntän Urheilijoita ja Tampereen Voimailuseuraa. Hän voitti Suomen mestaruuden vuosina 1974, 1976, 1977, 1978, 1979 ja 1982.


title: Pekka Ruokola

text: Pekka Ruokola on pituudeltaan 189-senttinen ja ammatiltaan poliisi. Aktiiviuransa jälkeen hän on toiminut nyrkkeilyn kehä- ja arvostelutuomarina. Hänen poikansa Juha Ruokola on myös menestynyt nyrkkeilijänä.


title: Séraphine Louis

text: Séraphine Louis, taiteilijanimi Séraphine de Senlis ("Séraphine Senlisiläinen") (3. syyskuuta 1864 Arsy, Oise, Ranska – 11. joulukuuta 1942 Villers-sous-Erquery) oli ranskalainen naivistitaiteilija. Itseoppinutta taiteilijaa innosti lapsenuskon lisäksi kirkon lyijylasi-ikkunat ja muu uskonnollinen taide. Hänen kuviensa intensiteetti, niin värien kuin toistuvien mallienkin, on joskus tulkittu hänen ekstaasin ja mielensairauden välillä tasapainottelevan mielensä heijastukseksi.


title: Séraphine Louis

text: Séraphine Louisin isä oli työläinen, äidin perhe maataloustyöläisiä. Séraphinen äiti kuoli tyttären yksivuotissyntymäpäivänä, ja hänen uudestaan avioitunut isänsä kuoli ennen kuin hän täytti seitsemän, jolloin hän joutui vanhimman sisarensa hoiviin. Hän työskenteli ensin paimenena, mutta 1881 hän meni palkolliseksi Sallimuksen sisarten luostariin Oisen Clermontiin. Vuodesta 1901 alkaen hän työskenteli Senlisin kaupungissa varakkaampien perheiden siivoojana ja pyykkärinä.


title: Séraphine Louis

text: Päivät Séraphine teki raskasta työtä, ja iltaisin hän maalasi kynttilänvalossa, pääasiassa kenenkään tietämättä, kunnes taiteenkerääjä Wilhelm Uhde löysi hänen valtavan teoskokoelmansa 1912. Senlisissä ollessa Uhde näki naapurillaan omena-asetelman ja hämmästyi kuultuaan, että tämän siivooja Séraphine oli maalannut sen. Uhde oli tuskin ehtinyt päästä alkuun Séraphinen tukemisesta, kun hän jo joutui elokuussa 1914 lähtemään Saksaan. Maailmansodan puhkeamisen vuoksi hän ei saksalaisena ollut tervetullut vieras Ranskassa. He tapasivat uudemman kerran vasta 1927, kun Uhde, joka oli palannut Ranskaan ja asui Chantillyssa, kävi Senlisissä paikallisten taiteilijoiden näyttelyssä ja nähtyään Séraphinen työn, tajusi että tämä oli yhä elossa ja maalasi innokkaasti. Uhden taloudellisella tuella Séraphine alkoi maalata parimetrisiä tauluja ja sai mainetta aikansa naivistitaiteilijana. Uhde järjesti 1929 näyttelyn "Pyhän sydämen taiteilijat", jossa pääosassa olivat Séraphinen maalaukset, ja Séraphine sai kokea ennennäkemätöntä taloudellista menestystä, josta hän ei kuitenkaan osannut pitää huolta. Uhden menetettyä varansa 1920-luvun lopun laman aikana hänellä ei enää vuonna 1930 ollut mahdollisuutta ostaa Séraphinen teoksia.


title: Séraphine Louis

text: Séraphine joutui 1932 psykoosin vuoksi psykiatriseen hoitoon Clermontin hoitolaan, jossa hänellä ei enää ollut mahdollisuutta toteuttaa taiteellisia pyrkimyksiään. Vaikka Uhde väitti Séraphinen kuolleen 1934, tämä todellisuudessa eli vuoteen 1942 sairaalan sivurakennuksessa Villers-sous-Erqueryssä, jossa hän kuoli yksinäisenä.. Jotkut lähteet väittävät edelleekin, että Séraphine olisi kuollut 1934 . Hänet haudattiin yhteishautaan.


title: Séraphine Louis

text: Uhde jatkoi hänen töidensä asettamista näytteille: vuonna 1932 Pariisissa "Moderneja naivisteja", vuosina 1937–1938 näyttelyssä "Todellisuuden kansanmestareita", joka kiersi Pariisissa, Zürichissä sekä New Yorkissa MoMAssa, vuonna 1942 näyttelyssä "1900-luvun naivisteja" Pariisissa ja vihdoin 1945 yksityisnäyttely Pariisissa. Hänen teoksiaan on Musée Maillol'ssa Pariisissa, Musée d'art de Senlisissä, Nizzan Musée d'art naïfissa ja Villeneuve-d'Ascqissa Musée d'Art moderne Lille Métropolessa.


title: Séraphine Louis

text: Séraphinen teokset ovat pääasiallisesti koristeellisina toistuvia mielikuvituksellisia kukka-aiheita. Hän käytti salassa pitämiään erikoisista aineista tekemiään värejä ja pigmenttejä, jotka ovat kestäneet hyvin aikaa. Maalausten pinta on himmeä, miltei vahamainen. Toisinaan hän on tehnyt signeerauksen, yleensä muodossa "S. Louis", veitsellä kaivertamalla, niin että vastakkaista väriä oleva pohja paljastuu. Toisinaan hän näyttäisi tehneen signeerauksen jo ennen maalaamista.


title: Séraphine Louis

text: Séraphinella oli vastustamaton tarve luoda – "se kuuluisa sisäinen pakko, josta Kandinsky puhui", kuten Musée Maillolin konservaattori Bertrand Lorquin sanoo näyttelyn "Séraphine Louis dite Séraphine de Senlis" esittelyssä Pariisin Musée Maillolissa talvella 2008–2009.


title: Séraphine Louis

text: Martin Provostin elokuva "Seraphine" sai seitsemän Césaria.


title: Jääpallon naisten SM-sarja

text: Jääpallon naisten SM-sarja on naisten jääpallon korkein sarjataso Suomessa. Sen järjestää Suomen Jääpalloliitto. Sarjan voittaja on naisten jääpallon Suomen-mestari. Naisten SM-sarja käynnistyi vuonna 1979.


title: Jääpallon naisten SM-sarja

text: Kaudella 2018–2019 sarjaan osallistuu neljä joukkuetta.


title: Seututie 280

text: Seututie 280 on seututie Suomessa. Se erkanee Turun ja Helsingin välisestä seututiestä 110 (entinen valtatie 1) Pusulassa Lohjalla ja yhtyy kantatiehen 52 lähellä Someron keskustaa. Tie kulkee Lohjan ja Someron kaupunkien alueilla ja osuu myös entisten Nummi-Pusulan, Nummen, Pusulan ja Somerniemen kuntien alueille. Tien osoitenimenä on Lohjalla "Somerontie" ja Somerolla "Helsingintie".


title: Seututie 280

text: Pusulan Koisjärvellä tie risteää seututieltä 110 Nummen Hyrsylässä alkavan ja Vihdin Jokikunnalle johtavan yhdystien 1223 kanssa ja kulkee sitten Pusulan Kaukelan sivuitse, josta pohjoiseen siitä erkanee Pusulan kirkonkylään johtava yhdystie 1270. Tämän jälkeen tie ylittää Pusulanjoen ja siihen yhtyy etelästä seututieltä 110 Nummen kirkonkylän luona alkunsa saava seututie 125. Pusulan Hyönölässä tiestä erkanee Pusulan kirkonkylän kautta Pusulan Ikkalaan johtava seututie 127 ja Someron rajalla tiehen yhtyy vielä Pusulan Marttilasta yhdystieltä 1281 alkunsa saava yhdystie 1271.